title: Vuorovetten prinssi

text: "Video-oppaassa" vuodelta 1994 Olavi Similä sanoo Nolten vetävän elämänsä parasta roolia tässä ”hehkuvaa väriloistoa, suurta tunteiden paloa ja paksua, mutta vakuuttavaa romantiikkapuuroa” tarjoavassa elokuvassa, jolle hän antaa neljä tähteä viidestä. "VideoHound’s Golden Movie Retriever" kiittää Streisandin pidättyvyyttä sekä ohjauksessa että roolityössään ja antaa elokuvalle kolme ja puoli tähteä neljästä.


title: Clinamen

text: Clinamen (lat.) eli deklinaatio (, ) on epikurolaisen atomiopin termi, jota Lucretius käytti pienimmistä poikkeamista atomien muutoin täysin deterministisessä liikkeessä. Tätä käytettiin selittämään ennen kaikkea sitä, miksi ihmisillä on vapaa tahto, eli miksi emme ole täysin deterministisesti määräytyneitä automaatteja. Lucretiuksen "Maailmankaikkeudesta"-runoelman suomennoksessa termi on käännetty sanoilla ”sivusiirto” ja ”väistähtäminen”.


title: Clinamen

text: Deklinaatiossa muutoin ennalta määräytyvällä tavalla putoavien atomien liikeradoissa tapahtui hyvin pieniä satunnaisia poikkeamia. Poikkeama saattoi sattua mille tahansa atomille milloin tahansa: Lucretiuksen sanoin atomit ”määräämättömin hetkin syrjähtää radaltaan [...] määräämättömin paikoin”. Vaikka asiaa ei selvitetäkään tarkemmin, sielun muita atomeja hienommat ja kevyemmät atomit olivat ehkä vielä muita atomeja herkempiä tällaiselle poikkeamiselle. Koska atomit putoavat muutoin suoraan, ilman deklinaatiota atomit eivät koskaan koskettaisi toisiaan, eikä maailmaa kaikkine kappaleineen syntyisi.


title: Clinamen

text: Tällä luonnonopillisella teorialla oli eettiset seuraamuksensa. Epikuros ei hyväksynyt Demokritoksen atomiteoriaan implisiittisesti liittyvää reduktionistista determinismiä, jossa myös ihmisen tahdon toiminta eli sielussa tapahtuva päätöksenteko palautettaisiin pelkkään fysiikkaan. Hän piti kiinni vapaan tahdon olemassaolosta hyväksyen sen itsestäänselvyytenä — vapaa tahto oli arkijärjen mukaista, ja siksi atomiteoriassa täytyi olla jokin piirre, joka mahdollisti sen. Epädeterminismin mahdollistavana deklinaation katsottiin samalla selittävän vapaan tahdon olemassaolon. Julia Annas huomauttaa kuitenkin, ettei ole kovin selvää, miten tämä tapahtuisi käytännössä.


title: Clinamen

text: Teoriaan liittyykin useita sisäisiä ongelmia. Ei esimerkiksi ole selvää, miksi epädeterminismi mikrotasolla eli atomitasolla johtaisi yleensäkään epädeterminismiin makrotasolla, vapaan tahdon olemassaolona. Toisaalta Epikuros oli torjunut reduktionismin ilman deklinaatiotakin itsensä kumoavana, joten determinismi mikrotasolla ei sekään välttämättä edes uhannut vapaan tahdon olemassaoloa makrotasolla.


title: Clinamen

text: Toiseksi on kyseenalaista, miten satunnaiset poikkeamat takaisivat tahdon vapauden, koska tahdon vapaus näyttää olevan säännönmukaista ja tavallaan ”käytettävissä aina halutessa”. Vapaalle tahdolle on myös mahdollista tehdä täydellisiä suunnanmuutoksia, kun taas deklinaatio mahdollisti ainoastaan hyvin pienet muutaman asteen muutokset atomien liikesuunnissa.


title: Clinamen

text: Epikurokselle tärkeintä oli kuitenkin etiikka, ja fysiikan ja mielenfilosofian teoriat oli epätäydellisinäkin tarkoitettu palvelemaan yksinomaan tätä tarkoitusperää: oikea ymmärrys maailman toiminnasta johti turhien pelkojen, kuten kuoleman pelon, poistumiseen ja mahdollisuuteen elää oikeanlaista elämää. Vapaa tahto tarvittiin kuitenkin mahdollistamaan nautinnollinen elämä ja yksilöllinen kehitys motivoimalla inhimillisiä valintoja.


title: Clinamen

text: Uudella ajalla Pierre Gassendi omaksui ajatuksen deklinaatiosta demokritoslaista determinismiä vastaan. Nykyaikaisessa mannermaisessa filosofiassa muun muassa Jacques Derrida, Gilles Deleuze ja Michel Serres ovat hyödyntäneet "clinamenin" käsitettä ja ajatusta, vaikkakin hyvin omilla tavoillaan.


title: Deklinaatio

text: Deklinaatio (< ) voi tarkoittaa seuraavia:


title: Hirvikivääri

text: Hirvikivääri on luodikko, jonka kaliiperi saavuttaa metsästyslain asetuksen määrittämän hirvelle vaadittavan osumatehon ja luodin painon.


title: Hirvikivääri

text: Hirven metsästämiseksi aseen patruunan tulee täyttää metsästysasetuksien 16 ja 23 määräykset.


title: Hirvikivääri

text:
Asetuksien mukaan luodin on oltava vähintään 9 gramman painoinen ja sen on saavutettava 100 metrin päässä 2 700 joulen iskuenergia.
Jos luoti painaa 10 grammaa tai yli, on sen saavutettava vastaavalla matkalla 2 000 joulen iskuenergia. Patruuna saa olla tehdas- tai omavalmisteinen. Aseen on oltava rihlattu.


title: Hirvikivääri

text:
Luoti ei saa olla kokovaippainen, joten on käytettävä puolivaippaista luotia. Tässä luodissa kärki on päällystämätön ja se on suunniteltu muotoutumaan ja antamaan mahdollisimman voimakas osuman vaikutus.
Aseella voidaan ampua muitakin riistaeläimiä käyttämällä erityyppisiä patruunoita ja luoteja. Tavallisia kaliipereja ovat 308 ja 30-06.
Esimerkiksi metsäkaurista metsästettäessä tulee käyttää asetta, jonka luodin paino on 3,2 grammaa tai enemmän ja iskuvoima 800 joulea sadan metrin päässä.


title: Emesan taistelu

text: Emesan taistelu käytiin kesällä 272 roomalaisten ja palmyralaisten joukkojen välillä Emesan kaupungin (nykyinen Homs) lähellä olleella tasangolla. Rooman armeijaa komensi keisari Aurelianus, ja palmyralaisia kuningatar Zenobia ja hänen kenraalinsa Zabdas. Taistelu päättyi lopulta roomalaisten voittoon.


title: Emesan taistelu

text: Aurelianus oli keväällä 272 aloittanut idän sotaretkensä tavoitteenaan vallata Palmyran hallussa olleet alueet. Roomalaiset olivat voittaneet palmyralaisten raskaan ratsuväen Immaessa, ja saaneet näin Antiokian haltuunsa. Tämän taistelun jälkeen palmyralaiset perääntyivät etelään Emesan kaupungin lähettyville, missä roomalaiset lopulta kohtasivat Palmyran joukkojen armeijan.


title: Emesan taistelu

text: Taistelukenttä oli erityisen suotuisaa palmyralaisten raskaalle ratsuväelle ("clibinarii"), joten Aurelianus päätti kokeilla samaa mutta riskialtista taktiikkaa, mitä hän oli käyttänyt Immaessa. Roomalaisen kevyen ratsuväen piti rynnäköidä vihollista vastaan, ja perääntyä yllättäen teeskennellen pakoa. Aurelianus saattoi kuitenkin aliarvioida vastapuolen ratsuväen voiman, ja suunnitelma meni alusta alkaen pieleen. Rooman ratsuväen hevoset olivat väsyneitä pitkän marssin jälkeen, ja palmyralaisten ratsuväki pääsi liian lähelle roomalaisia. Järjestelmällinen perääntyminen muuttui pakokauhuiseksi pakenemiseksi, ja roomalaisten ratsuväkijoukot kärsivät suuria tappioita.


title: Emesan taistelu

text: Kun roomalaisten linjat alkoivat antaa periksi, palmyralaisten joukot menestyksensä huumassa alkoivat ajaamaan takaa pakenijoita. Mutta samalla myös Palmyran armeijan linjat hajosivat, jolloin Aurelianus käski jalkaväkeään hyökätä vastapuolen sivustaan. Tämä liike oli ratkaiseva, ja palmyralaiset kärsivät suuren tappion. Useimmat sotilaat kuolivat tai ajettiin pois kentältä täydellisessä epäjärjestyksessä. Taistelussa kunnostautuivat erityisesti roomalaisten nuijilla varustautuneet palestiinalaiset apujoukot.


title: Emesan taistelu

text: Zenobia ja hänen kenraalinsa joutuivat pakenemaan Palmyraan, jonka roomalaiset piirittivät. Kaupunki kukistui lopulta, ja Zenobia otettiin vangiksi.


title: Theodor Hjalmar Langinkoski

text: Theodor Hjalmar Langinkoski (sukunimi vuoteen 1906 Lang; 20. lokakuuta 1856 Haukivuori – 4. joulukuuta 1921) oli suomalainen juristi ja hallintovirkamies, joka toimi Turun ja Porin läänin sekä Oulun läänin kuvernöörinä 1900-luvun alussa.


title: Theodor Hjalmar Langinkoski

text: Langinkosken vanhemmat olivat nimismies August Reinhold Lang ja Ulrika Sofia Wessdahl. Hän pääsi ylioppilaaksi 1875, suoritti yleisen oikeustutkinnon 1880 ja sai varatuomarin arvon 1883. Langinkoski toimi Mikkelin läänin kutsuntalautakunnan sihteerinä 1884-1888, Juvan kihlakunnan kruununvoutina 1888–1899 ja Mikkelin läänin lääninrahastonhoitajana 1899. Hän oli Oulun läänin lääninkamreerina 1899–1902 ja Rannan tuomiokunnan tuomarina 1902–1903.


title: Theodor Hjalmar Langinkoski

text: Langinkoski oli sitten Turun ja Porin läänin kuvernöörinä 1903–1905 ja sen jälkeen senaatin talousosaston jäsenenä sekä oikeustoimituskunnan päällikkönä 1905. Langinkoski toimi asianajajana Helsingissä 1906–1911 ja oli vielä Oulun läänin vt. kuvernöörinä 1911–1915.


title: MGI

text: MGI (oikealta nimeltään Henri Jouni Kristian Lanz s. 3. marraskuuta 1984 Hollola) on suomalainen musiikkituottaja ja lauluntekijä.


title: MGI

text: MGI on työskennellyt mm. Sean Kingstonin, 50 Centin, Justin Bieberin, Akonin, Innan, Pitbullin, Christina Milianin, G-Unitin, Elastisen, Cheekin, Antti Tuiskun, Anna Abreun, Nikke Ankaran, Herrasmiesliigan, Skandaalin, sekä lukemattomien muiden kansainvälisesti arvostettujen artistien kanssa.


title: MGI

text: MGI on asunut vuodesta 2007 Los Angelesissa, jossa hänellä on oma studio. MGI on sittemmin muuttanut takaisin Lahteen ja luotsaa nykyään M-Eazy Music -nimistä studiota joka toimii myös levy-yhtiönä.


title: MGI

text: MGI:n managementina toimii Perfection Shows ja kustantajana Helsinki Music Company / Universal Music Publishing.


title: MGI

text: MGI:n kansainvälisenä läpimurtona voidaan pitää GoodWillin kanssa Twistalle ja Akonille tuotettua ja kirjoitettua "On Top" singleä. Kappaleen myötä Lanzista tuli korkeimman USA:n albumilistasijoituksen koskaan saavuttanut suomalainen tuottaja/lauluntekijä Twistan levyn Category F5:n debytoitua kahdeksantenta US Billboard Album Chartilla ja ykkösenä Billboard Rap Chartilla.


title: MGI

text: MGI on palkittu 2014 sekä 2016 Vuoden Tuottajan Emmalla.


title: Jon Duncan

text: Jonathan "Jon" Duncan (s. 6. lokakuuta 1975) on brittiläinen suunnistuksen viestimaailmanmestari. Hän asuu Stavangerissa, Norjassa ja edustaa norjalaista Kristiansand OK:ta sekä brittiläistä Warrioria.


title: Jon Duncan

text: Duncan on voittanut urallaan kaksi MM-mitalia viestistä, vuonna 2003 pronssia Sveitsissä ja kultaa 2008 Tšekissä. Hän on voittanut ruotsalaisen Tiomila-suurviestin kahdesti Halden SK:n joukkueessa vuosina 2002 ja 2003.


title: Ivan Kuratov

text: Ivan Aleksejevitš Kuratov (; 18. heinäkuuta 1839 – 29. marraskuuta 1875) oli komilainen kirjailija.


title: Ivan Kuratov

text: Kuratov syntyi diakonin perheeseen nykyisen Komin tasavallan Sysolan piirin Kibran kylässä (nykyisin Kuratovo). Vuosina 1850–1860 hän opiskeli Jarenskin hengellisessä opistossa ja Vologdan pappisseminaarissa. Vuosina 1861–1865 työskenteli opettajana Ust-Sysolskissa. Vuonna 1866 Kuratov suoritti sotakoulun Kazanissa ja hänet lähetettiin sotaoikeuden virkamieheksi Semipalatinskiin. Vuoden kuluttua hänet siirrettiin Vernyiin (nykyinen Almaty Kazakstanissa). Vuodesta 1871 lähtien hän työskenteli siellä kuvernöörinviraston virkamiehenä.


title: Ivan Kuratov

text: Ivan Kuratov oli ensimmäinen kominkielinen runoilija. Runoissaan hän kuvasi komikansan elämää ja kansanperinnettä. Hän käänsi komiksi venäläisten ja länsieurooppalaisten runoilijoiden teoksia ja kirjoitti myös komin kieliopin.


title: Ivan Kuratov

text: Kuratovin tuotanto jäi hänen elinaikanaan lähes tuntemattomaksi. Vuonna 1866 Vologdan läänin sanomalehdessä painettiin viisi hänen runoaan ilman tekijän nimeä. Ensimmäisen kerran tuntemattomasta komirunoilijasta kerrottiin vuonna 1923 "Parma joĺ" -lehdessä ja vuonna 1926 hänen runojaan julkaistiin antologiassa "Komi gižyśjas". Kirjailijan syntymän satavuotisjuhlaksi ilmestyivät hänen kaksiosaiset kootut teoksensa. Nykyään Kuratovia pidetään komien kansallisrunoilijana.


title: David Andersson

text: David Andersson (25. joulukuuta 1981) on ruotsalainen suunnistuksen MM-mitalisti. Hän asuu Falunissa ja edustaa IK Hakarpspojkarna -nimistä ruotsalaista suunnistusseuraa.


title: David Andersson

text: Andersson pitää päämatkanaan keskimatkaa, jolla sijoittuikin neljänneksi heti ensimmäisissään MM-kisoissa Japanissa 2005. Muut hänen aikuisten arvokisasaavutukset ovat tulleet viesteistä; MM-hopeaa Ukrainassa 2006 sekä vakuuttava ankkuriosuus EM-kisoissa Virossa 2006, jossa hän löi muun muassa ranskalaisen lajin moninkertaisen maailmanmestarin Thierry Gueorgioun voitonjuhliin päättyneessä viestissä. Hänen uraansa ovat viime vuosina varjostaneet lukuisat loukkaantumiset.


title: David Andersson

text: Nuorten sarjassa kilpaillessaan hän voitti kaksi MM-mitalia viestistä; hopeaa Tšekissä 2000 ja pronssia Unkarissa 2001.


title: Monrose

text: Monrose oli saksalainen popmusiikkia esittänyt tyttöbändi, joka voitti Popstars-laulukilpailun saksalaisversion vuonna 2006. Yhtyeeseen kuului kolme laulajaa, Bahar Kızıl, Senna Guemmour ja Mandy Capristo.


title: Monrose

text: Yhtye teki levytyssopimuksen Starwatch Musicin kanssa, ja debyyttialbumi "Temptation" julkaistiin joulukuussa 2006. Albumi menestyi hyvin Keski-Euroopassa ja sitä myytiin yli 400 000 kopiota. Albumilta julkaistiin singlet ”Shame” ja ”Even Heaven Cries”. Yhtyeen toinen studioalbumi "Strictly Physical" julkaistiin syyskuussa 2007. Albumin single ”Hot Summer” oli suuri menestys Itävallassa, Saksassa ja Sveitsissä. Saksassa se oli yksi vuoden 2007 myydyimmistä kappaleista. Lisäksi kappale menestyi hyvin myös Suomessa, Alankomaissa ja Sloveniassa, joissa se oli yhtyeen debyyttisingle.


title: Monrose

text: Monrosen kolmas studioalbumi "I Am" julkaistiin lokakuussa 2008, ja sitä seurasi neljäs albumi "Ladylike" kesäkuussa 2010.


title: Monrose

text: Marraskuussa 2010 ilmoitettiin yhtyeen lopettamisesta.


title: Monrose

text: Saksan Popstarsin viides kausi alkoi elokuussa 2006. Kauden mottona oli ”Neue Engel braucht das Land” (). Kilpailussa etsittiin seuraajaa No Angelsille, joka on kilpailun voittaneista kokoonpanoista kaikkein menestynein. Yli 5 100 naispuolista laulajaa osallistui Frankfurtissa, Stuttgartissa, Hannoverissa, Münchenissä ja Dortmundissa järjestettyihin koelauluihin. Useiden karsintojen jälkeen mukana oli enää 20 kilpailijaa, jotka matkustivat Ischgliin, Tiroliin, saamaan lisää laulu-opetusta, opettelemaan tanssia ja parantamaan kuntoaan. Kauden finaali järjestettiin 23. marraskuuta 2006, ja kuusi jäljellä olevaa laulajaa esiintyivät kahdessa ryhmässä. Voiton vei ryhmä, jossa lauloivat Mandy Capristo, Senna Guemmour ja Bahar Kızıl, jotka lopulta muodostivat Monrose-trion.


title: Monrose

text: 1. joulukuuta 2006 julkaistiin Monrosen debyyttisingle ”Shame”. Pop-kappaleesta tuli menestys, ja se oli singlelistan ykkönen Itävallassa, Saksassa ja Sveitsissä, mikä teki siitä yhden vuoden menestyksekkäimmistä kappaleista Keski-Euroopassa. Kappaleesta tuli myös vuoden 2006 nopeiten myynyt CD-single sekä ladatuin kappale siitä lähtien, kun latauslistaa oli vuonna 2004 alettu julkaista Saksassa. Yhtyeen debyyttialbumi "Temptation" julkaistiin 8. joulukuuta kaikissa saksankielisissä maissa. Albumi debytoi ykkössijalla Itävallan, Saksan ja Sveitsin albumilistoilla ja myi kahden ensimmäisen viikon aikana platinaa eli yli 200 000 kopiota. Yhteensä albumia on myyty pelkästään Saksassa yli 400 000 kappaletta, eli tuplaplatinaa. Kriitikot antoivat "Temptationille" yleisesti myönteistä palautetta, muun muassa "laut.de"-sivuston Stefan Johannesburg ylisti Monrosea ja tuotantoryhmää, koska he olivat saaneet kasaan ”brittiläistä ja tarttuvaa” musiikkia, joka oli The Pussycat Dollsin ja Destiny’s Childin välimaastossa.


title: Monrose

text: Tammikuussa 2007 ilmoitettiin, että kolmikko osallistuisi Saksan kansalliseen karsintaan, jossa valittaisiin edustaja vuoden 2007 Eurovision laulukilpailuun. Useiden viikkojen promootioesiintymisten jälkeen Monrose osallistui karsintaan 8. maaliskuuta 2007 toisella singlekappaleellaan ”Even Heaven Cries”, ja heitä pidettiin tiedotusvälineissä ennakkosuosikkeina. Yhtye sai 20 prosenttia kaikista 900 000 puhelinäänistä ja sijoittui kilpailussa lopulta toiseksi. Voittajaksi valittiin Roger Cicero kappaleellaan ”Frauen regier’n die Welt”. Tästä huolimatta ”Even Heaven Cries” sijoittui kuudenneksi Saksan singlelistalla ja top-20:een Itävallassa ja Sveitsissä. Tämän jälkeen yhtye ilmoitti, että he aloittavat 29. huhtikuuta 2007 20 päivää kestävän "Venus Temptation Tourin". Konserttikiertue oli esillä tiedostusvälineissä, koska se ei tuottanut yhtään loppuunmyytyä konserttia ja neljä esiintymistä jouduttiin perumaan heikon lipunmyynnin johdosta.


title: Monrose

text: Kiertueen aikana Monrose alkoi valmistautua tekemään toista studioalbumiaan, "Strictly Physicalia". Albumin ensimmäinen single oli nimeltään ”Hot Summer” ja siitä tuli yhtyeen toinen ykköshitti Itävallassa, Saksassa ja Sveitsissä, sekä yksi vuoden myydyimmistä kappaleista Saksan online-musiikkikaupoissa. Kappale menestyi kansainvälisesti myös Pohjoismaissa, Itä-Euroopassa ja Benelux-maissa. Se vahvisti trion aikomuksia laajentaa uraansa vieraiden kielten markkinoille, minkä seurauksena "Strictly Physical" julkaistiin useimmissa Manner-Euroopan maissa 21. syyskuuta 2007. Albumin tuottamisesta vastasivat muun muassa tanskalaiset Remee ja Thomas Troelsen. Albumi sai vaihtelevia arvioita, ja ammattilaiskriitikot kutsuivat pitkäsoittoa ”kypsemmäksi ja yksilöllisemmäksi”, mutta ”hyvin oivalletuksi” tuotokseksi verrattuna yhtyeen debyyttialbumiin. Albumin kappaleet ”Strictly Physical” ja ”What You Don’t Know” sijoittuivat myös top-10:een Saksan singlelistalla.


title: Monrose

text: 1. syyskuuta 2007 Monrose kilpaili Puolassa Sopotin laulufestivaaleilla, missä yhtye edusti Saksaa debyyttisinglekappaleellaan ”Shame”. Kilpailussa yhtye kilpaili muiden kansainvälisesti tunnettujen esiintyjien, kuten Sophie Ellis-Bextorin, Thierry Amielin, Cloud Roomin ja Septemberin kanssa. Trio hävisi lopulta puolalaiselle rock-yhtyeelle Feelille ja sen kappaleelle ”A gdy już jest ciemno”.


title: Monrose

text: 20. maaliskuuta 2008 Monrose julkaisi digitaalisena singlenä promootiokappaleen ”We Love to Entertain You”, joka tehtiin saksalaisen ProSieben-kanavan "Star Force" -kampanjaa varten.


title: Monrose

text: Monrosen kolmas studioalbumi, nimeltään "I Am", julkaistiin 26. syyskuuta 2008 saksankielisessä Euroopassa. Albumin tuotannosta vastasi muun muassa OneRepublic-yhtyeen laulaja Ryan Tedder. Kun uudella albumilla näkyi, että yhtye oli keskittynyt enemmän tanssiin ja elektroniseen musiikkiin, se sai yleisesti negatiivisen vastaanoton kriitikoilta, ja "laut.de"-sivuston kriitikko totesti yhtyeestä: ”uusi Sugababes sopii alennustavaratalo-faneille”. "I Amista" tuli Monrosen heikoiten listoilla sijoittunut albumi, joka ylsi parhaimmillaan kymmenenneksi Saksan albumilistalla. Albumin ensimmäinen single ”Strike the Match” julkaistiin 6. kesäkuuta 2008, ja se sijoittui kymmenenneksi Saksan singlelistalla. Seuraavat singlet ”Hit’n’Run” ja ”Why Not Us” eivät enää yltäneet singlelistan top 10 -sijoituksille, parhaimmillaan ne olivat sijoilla 16 ja 27.


title: Monrose

text: Lyhyen tauon jälkeen yhtye alkoi tehdä neljättä studioalbumiaan kesällä 2009. Saksassa ja New Yorkissa nauhoitetun albumin tuottamisesta vastasivat muun muassa Pete Kirtley, Tim Hawes, Chris Ballard ja Alexander Geringas. Uusi albumi sai nimekseen "Ladylike", ja se julkaistiin 11. kesäkuuta 2010 saksankielisessä Euroopassa. Albumi debytoi Saksan albumilistalla sijalla kymmenen, ja siitä tuli yhtyeen neljäs top 10 -albumi. Ensimmäinen single ”Like a Lady” debytoi Saksan singlelistalla neljännellätoista sijalla ja oli parhaimmillaan listan yhdeksäntenä, joten siitä tuli yhtyeen seitsemäs top 10 -kappale. Albumin toinen single ”This Is Me” julkaistiin elokuussa 2010, ja se sijoittui Saksan singlelistalla 30:n parhaan joukkoon, parhaimmillaan sijalle 22. Lokakuun lopussa ilmoitettiin, että ”Breathe You In” julkaistaisiin kolmantena singlenä "Ladylikelta".


title: Monrose

text: 23. marraskuuta yhtye juhlisti neljän vuoden olemassaoloaan. Kaksi päivää myöhemmin ilmoitettiin, että ”Breathe You In” jää heidän viimeiseksi singlekseen, ja yhtye lopettaa. Lopettamiseen ei ollut mitään erityistä syytä, vaan yhtyeen jäsenet päättivät, että he haluavat kulkea omia teitään musiikkialalla. Monrose esiintyi kuitenkin vielä 26. marraskuuta 2010 ”The Dome 56” -tapahtumassa Düsseldorfissa ja Saksan Popstars-kilpailun yhdeksännen kauden finaalissa 9. joulukuuta 2010. Yhtye ilmoitti esiintyvänsä vielä vuoden 2011 puolella.


title: Ramadan Abdel Rehim Mansour

text: Ramadan Abdel Rehim "al-Tourbini" Mansour (s. noin 1980 Tanta, Gharbia, Egypti) on egyptiläinen sarjamurhaaja, joka raiskasi ja murhasi seitsemän vuoden aikana vähintään 32 lasta muun muassa Kairossa ja Aleksandriassa. Kaikki hänen uhrinsa olivat ikävuosien 10–14 väliltä ja lähes kaikki heistä olivat poikia. Mansour ja hänen kuusi rikostoveriaan pidätettiin vuonna 2006 ja tuomittiin kuolemaan.


title: Ramadan Abdel Rehim Mansour

text: Mansour lähti nuorena kotoaan Tantasta ja liittyi katujengiin. Jengiläiset opettivat hänelle selviytymistaitoja, ja kerrotaan, että aina epäonnistuessaan tai tehdessään virheitä, jengiläiset viiltelivät Mansouria partaveitsillä. Mansourin tunnustuksen mukaan hän tappoi jokaisen, joka syytti häntä raiskauksesta tai jokaisen, joka uhkasi mennä ilmoittamaan raiskauksesta poliisille. Yksi Mansourin uhreista, 12-vuotias Ahmed Nagui, joka oli ollut Mansourin jengin jäsen, oli mennyt ilmoittamaan poliisille Mansourin yrityksestä seksuaalisesti pahoinpidellä häntä. Mansour pidätettiin, mutta hänet vapautettiin puuttuvien todisteiden takia. Myöhemmin syyttäjien mukaan Mansour raiskasi ja murhasi Naguin kostoksi.


title: Ramadan Abdel Rehim Mansour

text: Mansour matkusti usein Kairon ja Aleksandrian välillä junalla, koska hän tunsi olonsa turvallisemmaksi Aleksandriassa kuin Kairossa, koska Aleksandriassa oli vähemmän poliiseja. Mansour ja hänen jengiläisensä houkuttelivat katulapsia junavaunujen katoille, joissa he raiskasivat ja kiduttivat lapsia, minkä jälkeen he heittivät lapset raiteille, heidän ollessa kuolleita tai hädin tuskin elossa. Jotkut lapsista saatettiin heittää Niiliin tai haudata elävältä. Mansour ja hänen jenginsä tekemät rikokset tulivat tietoon vuonna 2006, kun hänen kaksi rikostoveriaan pidätettiin. Mansour sai näin kutsumanimen "al-Tourbini" (), joka tuli hänen mielipaikastaan tehdä sadistisia rikoksiaan. Pidätyksen jälkeen Mansourin väitetään kertoneen syyttäjilleen, että hän oli naispuolisen džinnin riivama, ja että se käski häntä tekemään rikoksia. Rikostuomioistuin totesi Mansourin ja hänen rikostoverinsa Farah Samir "Hanata" Mahmoudin syyllisiksi tekemiinsä rikoksiin, ja heidät tuomittiin kuolemaan Tantassa vuonna 2007.


title: Ramadan Abdel Rehim Mansour

text: Kohta pidätyksen jälkeen egyptiläinen sanomalehti "al-Ahram" kertoi, että joitakin tuotteita Egyptissä nimettiin Mansourin kutsumanimen "al-Tourbini" mukaan. Monet ravintolat Mansourin kotikaupungissa Tantassa aloittivat myymään niin kutsuttua "al-Tourbini sandwich" ("al-Tourbini voileipä") -voileipää väitetysti sen takia, että monet nuoret paikalliset vaativat sitä. Lammaskauppiaat antoivat nimen "al-Tourbini" suurille karitsoille, joiden hinta on enemmän kuin 2 000 Egyptin puntaa. Jotkut tuk-tukia ajavat kuljettajat nimesivät kulkuneuvonsa "al-Tourbini":ksi houkutellakseen asiakkaita. "Al-Ahram"-sanomalehden mukaan "oudoin markkinointikikka" oli Tantassa sijaitsevien valintamyymälöiden ja tietoliikennekeskuksien omistajien käyttämä "al-Tourbini: The Butcher of Gharbia" ("al-Tourbini: Gharbian teurastaja") -nimitys liiketoimilleen.


title: Antrix

text: Antrix Corporation Limited on Intian valtion avaruustekniikkayhtiö, joka toimii Intian avaruusjärjestön, ISRO, alaisuudessa.


title: Antrix

text:
Yhtiön nimi Antrix on versio sanskriitin sanasta "Antarriksh", joka tarkoittaa avaruutta. Yhtiö perustettiin vuonna 1992 ja se toimii Bangaloressa. Sen liikevaihto on yhdeksän miljardia rupiaa. Yhtiössä työskentelee useita satoja ihmisiä.
Yhtiö on toteuttanut Intialle mm. IRS-kaukokartoitussatelliitit ja se markkinoi näiden satelliittien keräämää dataa. Yhtiö rakentaa PSLV-kantoraketteja.


title: Sirpa Ylönen

text: Sirpa Ylönen (s. 15. kesäkuuta 1957 Mikkeli) on suomalainen kivääriampuja ja maailmanmestari.


title: Sirpa Ylönen

text: Ylönen on voittanut MM-kilpailuista henkilökohtaista kultaa 50 m pienoiskiväärin makuusta Caracasesta 1982 ja joukkuekultaa 10 m ilmakivääristä Suhlista 1986. Olympialaisissa hän on edustanut Suomea Los Angelesissa 1984 ja Soulissa 1988. Parhaimmillaan Ylönen on ollut olympialaisissa kahdeksas 10 m ilmakiväärissä Los Angelesissa 1984.


title: IFF

text: IFF tarkoittaa seuraavia asioita:


title: Charles Fefferman

text: Charles Louis Fefferman (s. 18. huhtikuuta 1949 Washington DC, Yhdysvallat) on yhdysvaltalainen matemaatikko, joka toimii professorina Princetonin yliopistossa. Hänen tutkimusalansa on matemaattinen analyysi.


title: Charles Fefferman

text: Fefferman oli lapsinero. Hän aloitti collegen jo 12-vuotiaana ja kirjoitti ensimmäisen tieteellisen julkaisun 15-vuotiaana saksaksi. Hän suoritti alemman korkeakoulututkinnon Marylandin yliopistossa fysiikasta ja matematiikasta 17-vuotiaana, ja väitteli tohtoriksi Princetonin yliopistossa 20-vuotiaana. Fefferman nimitettiin professoriksi Chicagon yliopistoon 22-vuotiaana, mikä teki hänestä nuorimman koskaan Yhdysvalloissa professoriksi nimitetyn. Kaksi vuotta myöhemmin hänestä tuli Princetonin yliopiston professori, jona hän toimii edelleen. Fefferman oli ensimmäinen Alan T. Watermanin palkinnon voittanut matemaatikko 1976 ja hän sai Fieldsin mitalin 1978 työstään matemaattisen analyysin parissa. Hänet valittiin Yhdysvaltain kansallinen tiedeakatemiaan 1979.


title: Charles Fefferman

text: Hän on saanut Wolfin palkinnon matematiikassa vuonna 2017.


title: Rutolan tukinsiirtolaitos

text: Rutolan tukinsiirtolaitos toimi 1892–1963 Lappeenrannan Rutolassa. Siirtolaitoksen avulla siirettiin puuta Saimaan vesistöstä Kymijoen vesistöön. Uittoon käytettiin 110 kilometriä pitkää Valkealan Väliväylää joka johti Rutolasta Kuusankosken Marttilaan. Tukinsiirtolaitos ja sen yhteydessä toiminut saha kuuluivat W. Gutzeit & Co-yhtiölle (myöh. Enso-Gutzeit) joka osti Rutolan tilan 1892. Kaikkiaan Rutolan kautta kuljetettiin vuoteen 1963 mennessä lähes 100 miljoonaa tukkia ja uitto työllisti enimmillään jopa 1000 ihmistä vuodessa.


title: Rutolan tukinsiirtolaitos

text: Tukit uitettiin Saimaan Rovonlahden rannasta Myllylampeen josta ne nostettiin höyrykoneen käyttämän ylivientilaitteiston avulla Kärenlampeen. Täältä tukit laskettiin noin 800 metriä pitkää uittoränniä pitkin Jänköjärveen josta alkoi niiden lauttaus Valkealan Väliväylän kautta kohti Kymijokea. Saimaan ja Myllylammen välille oli rakennettu 1890 Telataipaleen kaivanto jonka ansiosta Myllylammen vedenpinta saatiin Saimaan pinnan tasolle. Tätä kaivantoa levennettiin vielä 1900-luvun alussa jolloin laivoilla pääsi jo Myllylammelle.


title: Rutolan tukinsiirtolaitos

text: Koska osa Saimaalta tuoduista tukeista ei olisi enää kestänyt uittoa Kymijoen suulle saakka rakennettiin 1897 siirtolaitoksen viereen pieni yksiraaminen sahalaitos joka käytti niitä raaka-aineenaan. Vuosina 1899-1900 tämän sahan tilalle rakennettiin uusi isompi saha Lapatonniemen itärannalle. Lapatonniemen saha rakennettiin uudestaan neliraamiseksi keskisuureksi sahaksi sen jälkeen kun se tuhoutui tulipalossa 1911. Sahalla oli työssä 100-150 työntekijää. Saha-alueen eteläpuolella sijaitsivat sahan konttori, työntekijäin asunnot, koulu ja kauppa.


title: Rutolan tukinsiirtolaitos

text: Rutolan saha suljettiin vanhentuneena jo 1932 ja puutavaran uitto Rutolan siirtolaitoksen kautta päättyi 1963. Sahan rakennuksia alettiin purkaa 1950-luvulla ja sahan entinen konttorirakennus tuhoutui tulipalossa 1980-luvulla. Rutolan sahasta on säilynyt yksi asuinkasarmi, 1900-luvun alusta peräisin oleva ns. kasöörien talo ja purettujen rakennusten perustuksia.


title: Hyväri

text: Hyväri ry on imatralainen, vuonna 2008 perustettu hyväntekeväisyysjärjestö. Järjestön perusti Henri Ruokolainen, joka tunnetaan myös taiteilijanimellä Henry K. Rock. Mannerheimin lastensuojeluliitto palkitsi Hyväri ry:n puheenjohtajan Henri Ruokolaisen vuoden 2009 eteläkarjalaisena hyväntekijänä.


title: Hyväri

text: Hyväri ry kerää varoja hyväntekeväisyyteen, pääasiassa lastensuojeluun, järjestämällä muun muassa hyväntekeväisyysfestivaalin Hyväri Rock ja hyväntekeväisyysklubeja. Hyväri ry on vahvasti myös mukana Imatran kaupungin järjestämässä Over & Out -tapahtumassa, joka järjestetään koulujen loppumisen kunniaksi periaatteella juhlia voi selvinpäin. Tapahtumaan on ilmainen sisäänpääsy ja tapahtumaan pääsee sisään, jos puhaltaa alkometriin nolla promillea.


title: Hyväri

text: Hyväri ry sai alkunsa kahdesta Henry K. Rockin ja Imatran Pool ry:n järjestämästä Hyväri-hyväntekeväisyyskonsertista, jotka järjestettiin Imatran kesäteatterilla 19. toukokuuta 2007 ja 17. toukokuuta 2008. Hyväntekeväisyysfestivaali Hyväri Rock järjestettiin ensimmäistä kertaa yhteistyössä Saimaa Gardensin kanssa Rauhassa 11.–12. kesäkuuta 2010. Hyväri ry on jakanut tapahtumatuottoina kymmeniätuhansia euroja muun muassa imatralaisten huostaanotettujen lasten ja nuorten hyväksi sekä eteläkarjalaisille lastenkodeille.


title: Hyväri

text: 20. elokuuta 2011 juostiin ensimmäinen Hyvärin Vuoksi nuorten ehkäisevän päihdetyön hyväksi. Hyvärin Vuoksi järjestetään Imatra-päivänä perinteisen Naisten Vuoksen tilalla. Naisten Vuoksi järjestetään Imatran Big Band -viikolla vuonna 2011.


title: Hyväri

text: Hyväri ry lopetti toimintansa keväällä 2013. Yhdistyksen lopettamisesta huolimatta hyväntekeväisyystoiminta jatkuu. South Carelian Harley Davidsons ry tiedotti Henri Ruokolaisen olevan Hyväri -hengessä mukana vuoden 2014 Saimaa Picnicissä.


title: Hyväri

text: Juontajina Peppi Pitkätossu ja Pikku-Myy. Tapahtuman suojelijana toimi Imatran kaupunginjohtaja Pertti Lintunen.


title: Hyväri

text: Juontajina Wallu Valpio, Peppi Pitkätossu ja Pikku-Myy. Tapahtuman suojelijana toimi Imatran-Inkeri ja näyttelijä Ulla Järnstedt.


title: Hyväri

text: Juontajina Wallu Valpio ja Heta Hyttinen.


title: Hyväri

text: Hyväri Fest hyväntekeväisyystapahtuma järjestettiin Imatralla sijainneessa ravintola Woodoossa.


title: Hyväri

text: Yleisöä viihdyttämässä paikalla oli myös Henry Saari ja DJ's Kelvottomat Lankomiehet.


title: Hyväri

text:
Ensimmäisen kerran Saimaa Gardensin rantapuistossa Rauhassa.
Juontajina Wallu Valpio ja Henry K. Rock.


title: Hyväri

text: Hyväri ry:n ja Karelia Events Partnershipin järjestämä festivaali Saimaa Gardensin rantapuistossa Rauhassa.


title: Hyväri

text:
Järjestää Hyväri ry ja Vuoksen Kalastuspuisto Imatran Varpasaaressa.
Järjestää Hyväri ry ja Vuoksen Kalastuspuisto Imatran Varpasaaressa.
Hyväri Rockin julkistetut esiintyjät:
Juontajana Heta Hyttinen ja Wallu Valpio


title: Hyväri

text: Tapahtuman suojelija Hannu "Heavy" Tikkanen


title: Louise Bourgeois (kirjailija)

text: Louise Bourgeois (1563-1636) oli pariisilainen kuningattaren kätilö, joka julkaisi kolmiosaisen teoksen "Observations Diverses", joka käsitteli raskautta, synnytystä ja sen jälkihoitoa sekä lapsettomuutta ja niin vastasyntyneiden kuin naistenkin sairauksia.


title: Renkum

text: Renkum on kunta Alankomaissa, Gelderlandin provinssissa. Asukkaita kunnassa on 31 640 (1.1.2007) ja väestötiheys on 688/km². Kunnan pinta-ala on 47,12 neliökilometriä, josta vettä on 1,11 km².


title: Renkum

text: Renkumin kunta muodostuu seuraavista osista ():


title: Steel Train

text: Steel Train oli vuosina 1999–2013 toiminut viisijäseninen indie rock -yhtye New Jerseystä, Yhdysvalloista.


title: Steel Train

text: Yhtye aloitti toimintansa kun ystävykset Jack Antonoff ja Scott Irby-Ranniar aloittivat soittamaan yhdessä. He soittivat New Yorkin maanalaisessa ja kaduilla. Vuosina 1999–2000 yhtye äänitti demon, josta monet levy-yhtiöt kiinnostuivat. Yhtye valitsi levy-yhtiöistä Drive Thru Recordsin.


title: Steel Train

text: Yhtyeen ensimmäinen EP, "For You My Dear", äänitettiin vuonna 2002. Tuolloin yhtye värväsi Evan Winikerin ja Matthias Gruberin auttamaan heitä äänittämisessä ja kiertueilla. Heistä tuli myöhemmin yhtyeen jäseniä, ensin Winikeristä ja sitten Gruberista, joka liittyi yhtyeeseen kitaristi Matthew Goldmanin kanssa.


title: Steel Train

text: Jäsenmäärältään kasvanut yhtye äänitti vuonna 2004 "1969"-EP:n ja vuotta myöhemmin debyyttialbuminsa "Twilight Tales from the Prairies of the Sun". Yhtyeen jäsenet Matthias Gruber ja Matt Goldman lähtivät yhtyeestä joulukuussa 2006. Heidät korvasivat Daniel Silbert ja Jon Shiffman. Yhtye julkaisi toisen täysipitkän albuminsa, "Trampolinen", vuonna 2007.


title: Alexander Paley

text: Alexander Paley (s. 9. tammikuuta 1956) on moldovalaissyntyinen pianisti. Hän aloitti soittamisen kuusivuotiaana, piti ensimmäisen resitaalinsa Chișinăussa 13-vuotiaana ja opiskeli myöhemmin Moskovan konservatoriossa. Hän muutti Yhdysvaltoihin vuonna 1988. Carnegie Hall -debyyttinään hän esitti Sheila Silverin pianokonserton kantaesityksen.


title: Alexander Paley

text: Paleylla on ollut laaja ohjelmisto, ja hän on menestynyt niin solistina kuin kamarimuusikkona ja orkesterienkin kanssa. Hän on levyttänyt muun muassa Weberin, Lisztin, Balakirevin ja Skrjabinin musiikkia.


title: Trampoline

text: Trampoline on Steel Trainin toinen studioalbumi, joka julkaistiin 16. lokakuuta 2007. Se julkaistiin levy-yhtiöstä Drive Thru Records ja se myi 68 889 kopiota.


title: Trampoline

text: Levy vuosi internetiin 30. syyskuuta 2007.


title: Fritz Jakobsson

text: Fritz Jakobsson (s. 8. tammikuuta 1940 Pori) on suomalainen taidemaalari.


title: Fritz Jakobsson

text: Jacobsson työskentelee Vaasassa, missä aloitti uransa 1967. Jacobsson on tuottelias muotokuvamaalari. Hän on maalannut yli kaksituhatta teosta, joista lähes 800 on muotokuvia. Hänen töitään on ollut esillä noin sadassa näyttelyssä Suomessa ja ulkomailla. Jacobsson esiintyi aikakauslehdissä Katriina Wuoriston kihlattuna vuonna 2006 tapahtuneeseen eroon saakka.


title: Sexuality

text: Sexuality on ranskalaisen elektronisen musiikin artistin Sébastien Tellierin kolmas studioalbumi, joka julkaistiin 25. helmikuuta 2008. Albumia on ollut työstämässä Daft Punk -yhtyeen Guy-Manuel de Homem-Christo. Albumi on täten Tellierin ensimmäinen, jonka on tuottanut joku muu kuin hän."Divine"-kappale edusti Ranskaa vuoden 2008 Eurovision laulukilpailussa. Finaalissa kappale sai 47 pistettä sijoittuen sijalle 18.


title: Pyhäjärvi (Artjärvi)

text: Pyhäjärvi on järvi Koskenkylänjoen vesistössä Orimattilan (vuoteen 2010 Artjärven) ja Lapinjärven kuntien alueella. Järvi on keskisyvyydellä mitattuna Suomen toiseksi syvin järvi 20,8 metrillään. Suurin mitattu syvyys on 68 metriä.


title: Pyhäjärvi (Artjärvi)

text: Pyhäjärvessä on suomalaisittain erittäin syvä kryptodepressio: syvin kohta on noin 28 metriä merenpinnan alapuolella.


title: Ammunta kesäolympialaisissa 2004 – miesten 10 metrin ilmapistooli

text: Miesten 10 m ilmapistooli ammuttiin 14. elokuuta. Kilpailun voitti Kiinan Wang Yifu tuloksella 690.0 (590+100.0).


text: Peruskilpailun jälkeen oli selvää, että kultakamppailu käytäisiin Venäjän Mihail Nestrujevin ja Wang Yifun välillä. Nestrujev ampui peruskilpailussa 591 ja Wang 590, kun heidän lähimmät uhkaajansa jäivät 6 pisteen päähän.


text: Finaalissa kaksikko ampui tasatahtia niin, että seitsemännen laukauksen jälkeen eroa oli vain 0,3 pistettä Wangin eduksi. Kahdeksannella laukauksella Nestrujev näytti tehneen ratkaisun, sillä hänen 10,2 merkitsi tasan yhden pisteen kaulaa Wangiin, joka ampui vain 8,9. Yhdeksännellä laukauksella tilanne kuitenkin tasoittui täysin, sillä Wang ampui 10,3 ja Nestrujev 9,3. Tämä tarkoitti sitä, että se kumpi viimeisellä laukauksella onnistuisi paremmin voittaisi olympiakultaa. Wang ampui 9,9 ja Nestrujev 9,7, ja näin kulta meni kiinalaiselle 0,2 pisteen turvin. Venäjän Vladimir Isakov voitti kaukana kärkikaksikon takana käydyn pronssikamppilun.


text: Ennen olympialaisten alkua voimassa olleet maailman- ja olympiaennätykset:


title: Saint-Ours

text: Saint-Ours on neljän paikkakunnan nimi:


title: Salibandyn I-divisioonan kausi 2008–2009

text: Kausi 2008–2009 oli Salibandyn I-divisioonan 21. kausi. Sekä miehet että naiset pelasivat kahdessa lohkossa, jotka oli maantieteellisesti jaettu Länsi- ja Itälohkoon. Miesten lohkoissa pelasi molemmissa 12 joukkuetta ja naisten lohkoissa 10 joukkuetta. Sekä miesten että naisten sarjojen lohkojen kaksi parasta joukkuetta pelasivat liigakarsinnoissa. Miehillä 9. ja 10. sijoittuneet ja naisilla 8. ja 9. sijoittuneet joukkueet pelasivat I-divisioonan karsinnoissa. Suoraan II-divisioonaan tippuvat miehillä 11. ja 12. sijoittuneet joukkueet ja naisilla 10. sijoittunut joukkue.


text: Länsilohko päättyi 22. helmikuuta. Runkosarjan pistepörssin voitti Classic II:sen Petra Mäntynen tehden 11 pelaamassaan ottelut tehot 26+34=60. BK NGD tippui suoraan II-divisioonaan. AFC pelaa II-divisioonan jatkosarjan 3. sijoittunutta ja SalBa 2. sijoittunutta vastaan putoamiskarsinnoissa.


title: Pölläntie

text: Pölläntie eli yhdystie 8162 on Hailuodossa sijaitseva yhdystie, joka yhdistää Pöllän alueen ja Hailuodon lentokentän saaren pääväylän, Luovontiehen eli seututiehen 816. Tien pituus on noin 4,8 kilometriä.


title: Pölläntie

text: Tie haarautuu Luovontieltä Hailuodon kirkon länsipuolella, ja johtaa etelälounaaseen halki Kujalannurkan maanviljelysalueen. Kujalannurkalla tien linjaus kääntyy ensin kaakkoon ja sitten etelään, ja johtaa pohjois–eteläsuuntaisena halki Patelanmännikön ja Kutukarin, päättyen Pöllänlahden länsirannalle Hailuodon lentopaikan pohjoisreunalle.


title: Pölläntie

text: Tiellä liikennöi vuorokaudessa keskimäärin 324 ajoneuvoa, kesäkaudella liikennemäärä kohoaa keskimäärin 441 ajoneuvoon vuorokaudessa. Tiellä on 60 km/h nopeusrajoitus, ja tien pohjoisosa on valaistu Patelanmännikköön saakka.


title: Salama (albumi)

text: Salama on Maj Karman kahdeksas studioalbumi, joka julkaistiin 25. maaliskuuta 2009. Kappale ”Kato mitä äijä” julkaistiin ainoastaan levyn vinyyliversiolla. Albumin teemoja ovat usko, toivo, rakkaus ja armo.


title: Salama (albumi)

text: Albumi nousi Suomen virallisen listan sijalle 4.


title: Salama (albumi)

text: Levy sai ristiriitaisen vastaanoton. Rumban arviossa albumia puhutellaan suorana jatkumonta edellisille albumeille "Sodankylälle" ja "Ukkoselle". Sävellykset saivat kehuja tasavahvuudesta, toisaalta sanoitukset saivat ristiriitaisen vastaanoton. Soundin Antti Luukkanen antoi albumille kaksi tähteä viidestä, sanoen sen olevan ”harmaata selluloosaa Maj Karmalle ominaisista elementeistä", toisaalta kappale ”Satiinisydän” sai tunnustusta.


title: 007 Skyfall

text: 007 Skyfall () on vuonna 2012 ensi-iltansa saanut 23. "James Bond" -elokuva, jonka on ohjannut Sam Mendes. James Bondin roolissa on kolmatta kertaa Daniel Craig. Elokuvan pääroistoa Raoul Silvaa esittää Javier Bardem. Elokuvan ovat käsikirjoittaneet Neal Purvis, Robert Wade ja John Logan, ja se sisältää Adelen laulaman Oscar-palkitun tunnuskappaleen ”Skyfall”. Elokuvan on tuottanut EON Productions ja sen levittäjinä olivat Metro-Goldwyn-Mayer (MGM) ja Columbia Pictures.


title: 007 Skyfall

text: "Skyfallissa" Bond tutkii MI6:ta vastaan tehtyä iskua. Isku on osa entisen MI6-agentti Raoul Silvan juonta nöyryyttää, mustamaalata ja surmata M kostoksi tämän petoksesta. Kahdesta edellisestä elokuvasta puuttuneet sivuhahmot Q (es. Ben Whishaw) ja Eve Moneypenny (Naomie Harris) tekevät paluun. "Skyfall" on M:ää näyttelevän Judi Denchin viimeinen esiintyminen roolissa, jota hän oli esittänyt edellisen kuuden elokuvan ajan. Virkaan astuu myöhemmin Ralph Fiennesin hahmo Gareth Mallory.


title: 007 Skyfall

text: Mendesiä pyydettiin ohjaamaan elokuva "007 Quantum of Solacen" ilmestymisen jälkeen vuonna 2008. Tuotanto keskeytettiin, kun MGM joutui taloudellisiin vaikeuksiin eikä sitä jatkettu kuin vasta joulukuussa 2010. Alkuperäinen käsikirjoittaja Peter Morgan jättäytyi projektista tuon taoun aikana. Tuotannon jatkuttua Logan, Purvis ja Wade käsikirjoittivat elokuvan lopullisen käsikirjoituksen. Kuvaukset alkoivat marraskuussa 2011 Britanniassa, minkä lisäksi pieni osa elokuvasta kuvattiin Kiinassa ja Turkissa.


title: 007 Skyfall

text: "Skyfall" sai ensi-iltansa Lontoon Royal Albert Hallissa 23. lokakuuta 2012 ja se ilmestyi Britanniassa 26. lokakuuta 2012 ja Yhdysvalloissa 9. marraskuuta 2012. Elokuvan julkaisu sattui yhteen Bondin 50-vuotisjuhlan kanssa, jolloin "Salainen agentti 007 ja tohtori No" (1962) -elokuvasta oli kulunut 50 vuotta. Kriitikot suhtautuivat "Skyfalliin" myönteisesti kehuten sen näyttelijöitä, käsikirjoitusta, elokuvausta, ohjausta, musiikkia ja toimintakohtauksia. Siitä tuli ensimmäinen yli miljardi dollaria tuottanut "Bond"-elokuva. Se oli korkeimmillaan seitsemänneksi tuottanein elokuva maailmanlaajuisesti ja se oli vuoden 2012 toiseksi eniten tuottanut elokuva. Suomessa elokuva oli vuoden katsotuin. Elokuva sai lukuisia palkintoja, mukaan lukien kaksi Bafta-palkintoa, kaksi Oscar-palkintoa ja kaksi Grammy-palkintoa.


title: 007 Skyfall

text: MI6 menettää arvokkaan tietokoneen kiintolevyn ja sen mukana kaikkien peitetehtävissä toimivien agenttien henkilöllisyydet ja peitenimet. MI6-agentit James Bond ja Eve lähtevät kiintolevyn ryöstäneen palkkasoturi Patricen perään. Patrice haavoittaa Bondia olkapäähän ja heidän tapellessa liikkuvan junan katolla, MI6:n johtaja M käskee Eveä ampumaan kiväärillä etäältä Patricea; Eve ampuu ohi ja osuu tahattomasti Bondiin, jolloin Patrice pääsee pakoon. Bond putoaa jokeen ja katoaa, jolloin hänen uskotaan kuolleen.


title: 007 Skyfall

text: Operaation jälkeen tiedustelu- ja turvallisuuskomitean puheenjohtaja Gareth Mallory painostaa M:ää jäämään eläkkeelle. Kun M palaa tapaamisesta, MI6:n palvelimelle murtaudutaan ja M saa pilkkaavan viestin tietokoneen välityksellä juuri ennen kuin MI6:n päämajassa sattuu räjähdys. Tiedustelupalvelu muuttaa hätätilanteiden varalta rakennettuihin tiloihin maan alle. Bond, joka oli käyttänyt oletettua kuolemaansa hyväksi ja pysynyt ulkomailla, kuulee iskusta ja palaa Lontooseen. Vaikka Bond reputtaa sarjan fyysisiä ja psyykkisiä kuntotestejä, M valtuuttaa hänen paluunsa kenttätöihin. Bondin olkapäästä otettu luodinpala auttaa tunnistamaan Patricen, joka tiedustelun mukaan suunnittelee salamurhaa Shanghaissa. Bond saa käskyn ottaa selvää Patricen työnantajasta, hankkia varastettu kiintolevy takaisin ja surmata Patrice. Hän saa teknistä apua MI6:n varustemestarilta Q:lta.


title: 007 Skyfall

text: Shanghaissa Bond seuraa Patricea pilvenpiirtäjään, josta tämä ampuu kohteensa. Hän ja Bond tappelevat, mutta Patrice putoaa kuolemaansa ennen kuin Bond saa tietää tämän työnantajaa. Bond löytää Patricen varusteista pelimerkin, jonka oli tarkoituksena olla maksu salamurhasta. Pelimerkki johdattaa Bondin kasinolle Macauhun. Séverine, joka oli rikostoveri salamurhassa, lähestyy Bondia, joka pyytää tavata hänen ja Patricen työnantajan. Séverine varoittaa henkivartijoistaan, mutta lupaa auttaa Bondia, jos tämä surmaa hänen työnantajansa. Bond päihittää hänen kimppuunsa hyökkäävät henkivartijat, ja liittyy Séverinen seuraan tämän jahdille. He matkaavat autiolle saarelle, jossa Bond kohtaa Séverinen työnantajan ja entisen MI6-agentin Raoul Silvan. Silva työskenteli aiemmin M:n alaisena, mutta on sittemmin turvautunut kyberterrorismiin suunnittellen iskut MI6:ta vastaan. Silva surmaa Séverinen, mutta Bond nujertaa Silvan vartijat ja vangitsee tämän Britanniaan siirtämistä varten.


title: 007 Skyfall

text: MI6:n maanalaisessa päämajassa Q yrittää purkaa Silvan kannettavan salauksen, mutta antaa epähuomiossaan sille mahdollisuuden päästä MI6:n järjestelmään mahdollistaen Silvan pakenemisen MI6:n hallusta. Bond tajuaa, että Silva halusi tulla vangituksi kohdatakseen M:n, jolle hän kantaa kaunaa siitä, että tämä jätti hänet kuolemaan, kun Silva tuli vangituksi vuosia aiemmin. Bond jahtaa Silvaa Lontoon maanalaisessa tunneliverkostossa. Silva hyökkää M:n kimppuun oikeussalissa, johon M oli kutsuttu kuulusteluihin koskien hänen käsittelyään varastetun kiintolevyn suhteen. Bond saapuu parahiksi torjumaan Silvan hyökkäyksen Malloryn ja Even kanssa, ja M:n adjutantti Bill Tanner kiiruhtaa M:n pois rakennuksesta.


title: 007 Skyfall

text: Bond vie M:n perheensä kartanolle Skyfalliin, Skotlantiin. Bond ja M tapaavat Skyfallin riistanhoitaja Kincaden. Kolmikko on heikosti aseistautunut, mutta he rakentavat sarjan räjähdeansoja taloon. Kun Silvan joukot saapuvat, Bond, M ja Kincade taistelevat vastaan, joskin M haavoittuu. Silva saapuu paikalle helikopterilla ja aloittaa edellistä raskaamman hyökkäyksen. Bond lähettää M:n ja Kincaden salatunnelia pitkin tiluksilla sijaitsevalle kappelille. Bond räjäyttää kaasupulloja dynamiittipötköllä ja pakenee samaa tunnelia pitkin. Räjähdys pudottaa helikopterin ja tuhoaa talon surmaten useimmat Silvan joukoista.


title: 007 Skyfall

text:
Silva selviää ja huomatessaan Kincaden taskulampun valon, seuraa M:ää ja Kincadea kappelille. Silva pakottaa pistoolinsa M:n käteen ja pyytää häntä tappamaan heidät molemmat. Bond, joka oli viivästynyt tapellessaan Silvan miehiä vastaan, saapuu ja tappaa Silvan heittämällä veitsen tämän selkään, mutta M menehtyy aiemmin saamiinsa vammoihin. M:n hautajaisten jälkeen, Eve –– joka kertoo Bondille nimensä olevan Eve Moneypenny –– vetäytyy kenttätöistä ja ryhtyy sihteeriksi uudelle MI6:n johtajalle, Mallorylle, joka omaksuu nimen M.
Keväällä 2010 tuottajat Michael Wilson ja Barbara Broccoli ilmoittivat, että elokuvan suunnittelu on toistaiseksi pysäytetty. Syynä olivat MGM-tuotantoyhtiön talousongelmat. Ohjaaja Sam Mendes oli vetäytynyt elokuvan "Nälkäpeli" neuvotteluista, koska MGM oli valmis tuottamaan 23. Bond-elokuvan. MGM jätti konkurssihakemuksen 3. marraskuuta 2010. Kuvaukset kuitenkin saatiin aloitettua vuonna 2011.


title: 007 Skyfall

text: Sam Mendes ja Barbara Broccoli matkustivat 6. huhtikuuta 2011 Etelä-Afrikkaan etsimään kuvauspaikkoja. Elokuussa 2011 julkaistiin tieto, että elokuvaan sisältyy massiivinen junakohtaus, joka kuvattaisiin oikeaa junaa käyttäen Intiassa. Intian hallitus antoi elokuvalle kuvausluvan elokuussa 2011 mutta peruutti sen syyskuun 2011 lopussa, joten junakohtaus kuvattiin Etelä-Afrikassa. Elokuvan pääkuvaukset aloitettiin lokakuussa 2011. 3. marraskuuta järjestettiin Lontoossa elokuvan ensimmäinen lehdistötilaisuus, jossa paljastettiin elokuvan päänäyttelijät ja nimi "Skyfall".


title: 007 Skyfall

text: Lokakuussa 2011 Sony Pictures Entertainment varasi itselleen Internet-domainin nimeltä "Skyfall", joka vahvistui myöhemmin elokuvan nimeksi. Elokuvan ensimmäinen virallinen teaser julkaistiin 21. toukokuuta 2012.


title: 007 Skyfall

text: "Skyfallin" pääosanäyttelijät paljastettiin lehdistötilaisuudessa Lontoossa 3. marraskuuta 2011, tasan 50 vuotta sen jälkeen, kun Sean Conneryn ilmoitettiin esittävän James Bondia elokuvassa "Salainen agentti 007 ja tohtori No". Daniel Craig palasi Bondin rooliin kolmatta kertaa. Craig sanoi olevansa onnekas saadessaan näytellä agentti 007:aa. Judi Dench palasi M:n rooliinsa seitsemättä ja viimeistä kertaa.Elokuvamusiikin on säveltänyt Thomas Newman, ja elokuvan tunnuskappaleen esittää Adele.


title: 007 Skyfall

text: "Skyfallin" ensi-ilta järjestettiin 23. lokakuuta 2012 Yhdistyneessä kuningaskunnassa, ja siihen osallistuivat kuningatar Elisabet II ja Prinssi Charles. Kyseisen ensi-illan tulot käytetään hyväntekeväisyyteen.


title: 007 Skyfall

text: Suomessa "Skyfall" saavutti ensi-iltapäivänään 26. lokakuuta yhteensä 112 502 ja samana viikonloppuna yhteensä 136 872 katsojaa.


title: 007 Skyfall

text: Pohjois-Amerikassa elokuva tuotti ensi-iltaviikonloppunaan 87,8 miljoonan Yhdysvaltain dollarin lipputulot ja näin ollen siitä tuli kaikkien aikojen tuottoisin Bond-elokuva ensimmäisellä viikonloppuna mitattuna.


title: 007 Skyfall

text: Elokuva on tuottavin James Bond -elokuva kautta aikojen yli miljardin dollarin tuotollaan.


title: 007 Skyfall

text: "The Observeriin" kirjoittanut elokuvakriitikko Philip French arvioi ”kanonisen” "Skyfallin" olevan mahdollisesti paras Bond-elokuva, jonka pystyy haastamaan vain "Casino Royale", jonka pohjana oli mahdollista käyttää Ian Flemingin ”ensimmäistä ja parasta” romaania. "Daily Mail" antoi elokuvalle viisi tähteä ja arvioi sen paitsi parhaaksi Bond-elokuvaksi, myös vuoden parhaaksi elokuvaksi arvion tekoon mennessä. Myös "The Times" antoi elokuvalle viisi tähteä. Javier Bardemin valintaa elokuvan konnaksi kiiteltiin mestarilliseksi. Myös Bond-rooleistaan tunnettu Roger Moore kehui "Skyfallia" parhaaksi Bond-elokuvaksi ja kertoi ihailevansa Daniel Craigia suuresti. Myös internetsivusto IGN arvioi Skyfallin parhaaksi Bond-elokuvaksi ja kehui Craigin suoritusta sekä totesi Bardemin esittämän Silvan olevan yksi historian parhaista Bond-konnista.


title: 007 Skyfall

text: "Suomen Kuvalehden" arvioijan Kalle Kinnusen mukaan "Skyfall" oli ”kunnianhimoisimmin kirjoitettu elokuva 007-leffojen 50-vuotisessa historiassa”.


title: 007 Skyfall

text: Elokuva julkaistiin Suomessa ja Yhdistyneessä kuningaskunnassa DVD:llä ja Blu-raylla 18. helmikuuta 2013. Suomessa elokuvan DVD-myynti on ylittänyt platinarajan, sillä sitä on myyty 114 000 kappaletta. Suomessa elokuvan TV-ensi-ilta oli 31. lokakuuta 2015.


title: 007 Skyfall

text: Elokuva palkittiin parhaana brittiläisenä elokuvana 10. helmikuuta 2013 pidetyssä Bafta-gaalassa. Skyfall sai myös kaksi Oscar-palkintoa: Adele ja Paul Epworth saivat parhaan kappaleen Oscar-palkinnon, ja elokuva palkittiin parhaiden äänitehosteiden Oscar-palkinnolla.


title: Luettelo vuoden 1980 miehittämättömistä avaruuslennoista

text: Tämä on luettelo vuoden 1980 miehittämättömistä avaruuslennoista. Vuonna 1980 tehtiin 144 avaruusaluksen laukaisuyritystä, joista valtaosa onnistui ja joista valtaosa oli miehittämättömiä aluksia.


title: Zakaria Botros

text: Zakaria Botros (s. 24. lokakuuta 1934) on egyptiläinen koptikristitty, pappi ja evankelista. Hänen kristillinen tv-tuotantonsa on suunnattu arabeille ja muslimeille. Botroksen on arveltu olevan islamilaisen maailman tunnetuin kristitty. Uskonnollisen toimintansa ohella hän on tullut tunnetuksi Islam-kriitikkona. Hän asuu nykyisin Yhdysvalloissa ja on vieraillut myös Suomessa puhumassa vuonna 2012.


title: Zakaria Botros

text: Botros syntyi Egyptissä, Kafr el Dawarin kaupungissa lähellä Aleksandriaa vuonna 1934. Hänen perheensä oli kristitty ja hyvin uskonnollinen. Botros aloitti muslimien evankelioimisen 1960-luvulla. Muslimeihin kohdistunut käännytystyö teki Botrosista uskonnollisen vainon kohteen ja hän on kertonut joutuneensa toistuvasti pidätetyksi ja jopa kidutetuksi. Lisäksi hänen veljensä pahoinpideltiin ja murhattiin. Botros armahdettiin 1990-luvun alussa sillä ehdolla että hän lähtisi maanpakoon, jolloin hän siirtyi Australiaan, missä hän toimi koptilaisen seurakunnan johtajana yli kymmenen vuoden ajan. Botros joutui kuitenkin eroamaan eroamaan riitauduttuaan Aleksandrian paavin kanssa omavaltaisen johtamistyylinsä vuoksi. Australiassa hän myös aloitti uskonnollisen ohjelmiston tuottamisen Internetiin ja televisioon. Botros muutti 2000-luvun alussa Kaliforniaan Yhdysvaltoihin, missä hän jatkoi julkista toimintaansa. Botrosin ohjelmaa esitettiin "Al-Hayat"-satelliittikanavalla, mutta hänen ohjelmansa lopetettiin vuonna 2010. Seuraavana vuonna hän perusti oman kanavansa "Alfadyn" ("Vapahtaja"), jonka lähetykset aloitettiin marraskuussa 2011. Botrosin mukaan nimenomaan muslimien tavoittamiseen pyrkivä kanava oli tarpeen, koska suurin osa kristillisestä ohjelmatuotannosta on suunnattu kristityille.


title: Zakaria Botros

text: Botros vieraili Suomessa toukokuussa 2012 kristillisen lähetysjärjestön kutsumana. Hän esiintyi Suomessa kolmessa eri tilaisuudessa ja vieraili myös eduskunnassa sekä tapasi mm. sisäministeri Päivi Räsäsen.


title: Zakaria Botros

text: Botros on ollut näkyvä ja kiistanalainen hahmo. Hän on suututtanut monia muslimeja Islaminvastaisilla lausunnoillaan, jotka ovat huomattavasti koptien valtavirtaa radikaalimpia. Botros on esimerkiksi kuvaillut profeetta Muhammadia homoseksuaaliksi, pedofiiliksi ja nekrofiiliksi. Syksyllä 2012 Botros nousi julkisuuteen, kun kohua herättäneen "Innocence of Muslims" ("Muslimien viattomuus") -elokuvan tekijöiden uutisoitiin saaneen häneltä innoitusta. Botrosin puolustajien mukaan amatöörimäinen ja heikkolaatuinen elokuva ei kuitenkaan antanut todenmukaista kuvaa Botrosin esittämän Islam-kritiikin luonteesta.


title: Zakaria Botros

text: Terroristijärjestö al-Qaidan väitetään antaneen fatwan hänen tappamisestaan sekä luvanneen tekijälle 60 miljoonan dollarin palkkion.


title: Ned Dearborn

text: Ned Dearborn (24. marraskuuta 1865 Alton New Hampshire Yhdysvallat– 1948 New York?) oli yhdysvaltalainen lintutieteilijä. Hänet tunnetaan parhaiten työstään "U.S. Biological Survey"ssa ja kirjoituksistaan Yhdysvaltain itäosien linnustosta.


title: Ned Dearborn

text: Dearborn opiskeli Dartmouthin yliopistossa, josta hän valmistui 1891. Myöhemmin hän opiskeli New Hampshire State Collegessa ja valmistui sieltä 1898. Tämän jälkeen hän toimi kaksi vuotta opettajana yleisessä koulussa ja neljä vuotta New Hampshiren collegessa. Hän työskenteli lintuosaston apulaiskuraattorina Chicagon Field Museum of Natural Historyssa vuosina 1901–1909. "U.S. Biological Survey"ssa hän työskenteli 1909–1920, kunnes siirtyi johtajaksi turkistarhalleen Dearborn Fur Farmille New Yorkin Sackets Harboriin.


title: Ned Dearborn

text: Dearborn julkaisi useita lintukirjoja, muun muassa "Birds of Belknap and Merrimac Counties, N.H." (1898), "Birds of Durham and Vicinity, N.H." (1902), "Trapping on the Farm" (1920) ja oli yhtenä kirjoittajana teoksessa "Birds in Their Relation to Man" (1903). Hän teki töitä turkistarhallaan kuolemaansa saakka.


title: Ned Dearborn

text: Linnuista Deraborn nimesi sinitimanttikolibrin ("Amazilia cyanura") alalajin "guatemalae" ja pikkupuhkojan ("Diglossa baritula") alalajin "montana".


title: Guitar Hero: On Tour Decades

text: Guitar Hero: On Tour Decades on Vicarious Visionsin kehittämä ja Activisionin julkaisema "Guitar Hero" -pelisarjaan kuuluva musiikkivideo. Peli julkaistiin Nintendo DS:lle. "Decades" on jatko-osa pelille "". Peli koostuu 28 soundtrackista sekä 1970-luvulta että moderneista kappaleista.


title: Rothenburg ob der Tauber

text: Rothenburg ob der Tauber on kaupunki Baijerin osavaltiossa, eteläisessä Saksassa. Vuoteen 1803 saakka se oli valtakunnankaupunki. Rothenburg ob der Tauberin keskiaikainen vanhakaupunki on hyvin säilynyt ja sen ansiosta kaupunki on maailmanlaajuisesti tunnettu matkailukohde.


title: Pierce Brodkorb

text: Pierce Brodkorb (29. syyskuuta 1908 Chicago Illinois – 18. heinäkuuta 1992 Gainesville Florida) oli yhdysvaltalainen lintutieteilijä.


title: Pierce Brodkorb

text: Brodkorb opiskeli Illinois'n yliopistossa, josta hän valmistui 1930. Kaksi vuotta hän keräsi lintuja Harry Church Oberholserille Idahossa, joka määritteli hänelle 300 kerätyn ja preparoidun linnun kuukausikiintiön. Vuonna 1931 Brodkorb ja Edna Carleton menivät vihille, ja heille syntyi tytär Judith Anne vuonna 1940. Avioliitto päättyi eroon 1976.


title: Pierce Brodkorb

text: Brodkorb meni opiskelemaan Michiganin yliopistoon 1933 ja väitteli filosofian tohtoriksi 1936 aiheenaan erään siepposuvun taksonomia. Josselyn Van Tyne toimi tutkimuksen ohjaajana. Brodkorb sai apulaiskuraattorin viran Michiganin eläinmuseosta ja teki keräilyretkiä Meksikoon vuosina 1937, 1939 ja 1941. Hän julkaisi retkistään kirjoituksen "Birds of the Gulf Lowlands of Southern Mexico" (1943). Riitaannuttuaan Van Tynen kanssa Brodkorb hankki eläintieteen professorin viran Floridan yliopistosta Gainesvillestä. Hän pysyi tässä virassa aina eläkkeelle jäämiseensä saakka 1989.


title: Pierce Brodkorb

text: Brodkorb liittyi American Ornithologists' Unionin jäseneksi 1925 ja sai yhdistyksen "Brewster Medal"-kunniamerkin 1978 viisiosaisesta teoksestaan "Catalogue of Fossil Birds (1963–1978).


title: Pierce Brodkorb

text: Brodkorb nimesi toistakymmentä uutta lintujen alalajia, muun muassa viherpilvikolibrin ("Lampornis viridipallens ovandensis").


title: Kiurut (suku)

text: Kiurut ("Alauda") on kiurujen heimoon kuuluva lintusuku. BirdLifen mukaan kiurujen sukuun kuuluu neljä lajia, mutta joidenkin muiden lähteiden mukaan sukuun kuuluu myös viides laji, "Alauda japonica".


title: Pirttijärven seisake

text: Pirttijärven seisake () oli rautatien seisake Kemijärven kunnassa rataosalla . Liikennepaikka sijaitsi ratakilometrillä 1031,25 Pirttivaaralla lähellä Pirttijärveä ja Pirttivaaranlampea, Misin ja Kuusivaaran asemien välisellä rataosuudella, noin 5,7 kilometriä Kuusivaarasta Misin suuntaan. Liikennepaikalla pysähtyivät Rovaniemen ja Kemijärven välillä liikennöineet henkilöjunat.


title: Pirttijärven seisake

text: Seisake avattiin liikenteelle 7. kesäkuuta 1935, ja se oli käytössä aina 31. toukokuuta 1992 saakka.


title: Kaya (albumi)

text: Kaya on reggaeyhtye Bob Marley & The Wailersin albumi vuodelta 1978. Albumin tunnetuimpia kappaleita ovat "Is This Love", "Sun Is Shining" ja "Misty Morning". Albumi sijoittui viitossijalle UK Albums Chart -listalla.


title: Painin Euroopan-mestaruuskilpailut 1973

text: Vuoden 1973 painin Euroopan-mestaruuskilpailut järjestettiin kreikkalais-roomalaisen painin osalta kesäkuun alussa Helsingissä, Suomessa. Vapaapainissa kisattiin Lausannessa, Sveitsissä maaliskuun lopulla.


title: Ruohikkokiurut

text: Ruohikkokiurut ("Heteromirafra") on kiurujen heimoon kuuluva lintusuku.


title: Otto Kleinschmidt

text: Konrad Ernst Adolf Otto Kleinschmidt (13. joulukuuta 1870 Geinsheim am Rhein Saksa – 25. maaliskuuta 1954 Lutherstadt Wittenberg) oli saksalainen lintutieteilijä ja teologi.


title: Otto Kleinschmidt

text: Otto Kleinschmidtin isä oli tehtaanjohtaja Adolf Karl Julius August Kleinschmidt ja äiti Anna Elise Caroline Dreydorff. Otto valmistui teologiksi Marburgin yliopistosta 1891. Hän opiskeli myös lintutiedettä. 1893 hän suoritti tutkimusretken Bosniaan ja Hertsegovinaan Ernst Hartertin kanssa. Sitten hän jatkoi opintojaan Berliinin yliopistossa ja myös Marburgissa, minkä jälkeen hän pääsi Hans Graf von Berlepschin assistentiksi. Vuodesta 1899 alkaen hän työskenteli teologina.


title: Otto Kleinschmidt

text: 9. marraskuuta 1899 Kleinschmidt avioitui Claran kanssa ja heille syntyi tytär ja kaksi poikaa.


title: Otto Kleinschmidt

text: Kleinschmidt nimesi linnuista meksikontiaisen ("Parus sclateri", myös "Poecile sclateri").


title: Isokiurut

text: Isokiurut ("Melanocorypha") on kiurujen heimoon kuuluva lintusuku. Sukuun kuuluu 5 lajia.


title: Ies

text: Ies on veto- tai kantolaite, jonka avulla härkä tai härkäpari vetää kuormaa tai maatalousvälinettä. Useimmiten iestetään kaksi härkää. Erimallisia ikeitä käytetään eri kulttuureissa ja erirotuisille härille. Ihmiset voivat käyttää iestä kantamiseen.Ikeen alle pakottamista verrataan alistamiseen. Antiikin kulttuureissa oli tapana pakottaa kukistettu vihollinen alittamaan symbolinen ies, joka oli muodostettu keihäistä tai miekoista. Nykypäivään säilynyt osa tästä tavasta on perinne nostaa miekat tanaan sotilaallissa häissä, jonka jälkeen morsiuspari kulkee miekkojen alitse.


title: Ajolähtö (elokuva)

text:
Ajolähtö on Mikko Niskasen ohjaama suomalainen draamaelokuva vuodelta 1982.
Elokuva kertoo kolmen pohjoisesta Keski-Suomesta kotoisin olevan nuorukaisen yrityksistä saada ote elämästään. Kukin janoaa paikkaansa, jolle rakentaa loppuelämän kauniit päivät, kuten Mikko Alatalo laulaa elokuvan teemasävelmässä. Kotiseutu tarjoaa kuitenkin vain niukasti toimeentulomahdollisuuksia, niinpä poismuutto jää ainoaksi vaihtoehdoksi. Tyyliltään "Ajolähtö" on puolidokumentaarinen, kuten Mikko Niskasen useat muutkin ohjaustyöt. Elokuva sai parhaan ohjaajan ja parhaan kuvaajan Jussi-palkinnon 1982. Elokuvateattereissa "Ajolähtö" sai ensi-iltavuonna noin 175 000 katsojaa.


title: Ajolähtö (elokuva)

text: Aamu sarastaa varuskunnan ja isänmaan ylle. Viimeistä päivää armeijassa ovat Juuso, Pyry ja Late. Nuorukaiset ovat kotoisin pohjoisesta Keski-Suomesta. Heidän kotiseudullaan on niukasti työtä ja toimeentuloa tarjolla. Kenelläkään kolmikosta ei ole lainkaan peruskoulun jälkeistä koulutusta. Kaverukset juhlivat vapauttaan jo linja-autossa ja jatkavat illalla tanssipaikalla, jossa soittaa Ratsia-yhtye. Viinanhuuruisen hauskanpidon lomassa Juuso kertoo aikovansa maailmalle. Late haluaisi lähteä mukaan.


title: Ajolähtö (elokuva)

text: Kolmikko jatkaa rellestämistään kirkonkylän keskustassa. Yöksi he halajavat Marin luo. Rehvakas Juuso yrittää kähmiä Maria, mutta nainen torjuu lähentely-yrityksen. Late puolestaan tyytyy ihailemaan Maria tämän ollessa unessa.


title: Ajolähtö (elokuva)

text: Herkkä Late on vauraan kanalanpitäjän poika. Hän ei tule toimeen äitipuolensa kanssa ja hakee työtä pienestä autokorjaamosta. Laten isä pyytää häntä takaisin kotiin töihin ja suuttuu, kun tämä ei suostu. Pyry on pienemmän talon poika, hiljainen peruskaveri. Hän ihastuu Tainaan, kirjastoauton hoitajaan.


title: Ajolähtö (elokuva)

text:
Late häipyy kotoaan ovet paukkuen ja päästää kanoja vapaaksi.
Kun Pyry käy autokorjaamolla Latea moikkaamassa, hän saa kuulla, että Late on kanittanut Datsun 100A:nsa ja lähtenyt Juuson perässä Göteborgiin.
Late saapuu Göteborgiin, mutta Juuso on matkannut edelleen Norjan öljykentille. Late löytää yösijan Pyryn isoveljen Penan luota. Penan vaimo Lissu ei pidä Laten yövierailusta. Seinän läpi Late kuulee olevansa ei-toivottu vieras. Hän ajautuu Göteborgin suomalaiseen juopporemmiin, koettaa päästä hitsaajantöihin huonolla menestyksellä ja palaa kotikonnuilleen. Ensimmäisen yön kotiseudulleen palannut Late viettää Marin verstaassa.


title: Ajolähtö (elokuva)

text: Tällä välin Pyryn ja Tainan suhde on edennyt, tosin nihkeästi. Juuso puolestaan viihtyy huonosti hitsaajana Norjassa. Hän riehuu työmaan asuntolassa: mies haluaa viinaa ja naisia - heti. Hän viettää yhden yön norjalaisen naisen kanssa. Seuraava aamu on ankea ja harmaa.


title: Ajolähtö (elokuva)

text:
Kun Juusokin palaa käymään kotiseudullaan, kolmikko on jälleen koolla.
Laten kanitettu Datsun lunastetaan Juuson rahoilla. Juuso, Pyry ja Late suhaavat jälleen pitkin kotikontujaan. Juuso rehvastelee kruunuillaan ja pokaamillaan norjattarillaan. Pihtiputaan Saapasjalkarockissa syntyy konflikti, kun Juuso yrittää ottaa väkisin erään nuoren naisen ja Late tulee estämään Juusoa. Taina avautuu Pyrylle, ja sanoo ettei pidä Juusosta.


title: Ajolähtö (elokuva)

text: Pyry aloittaa maatalouskoulun, mutta hänen suunnitelmansa tilan pitämisestä romahtavat, kun Pena kertoo aikeistaan myydä perintöosansa maatilasta saadakseen rahaa yrityksen perustamiseen. Myös Pyryn ja Penan iäkäs isä on valmis muuttamaan "kirkolle" ja jättämään tilan. Pyry lopettaa koulun kesken ja lähtee Laten perässä Koverharin terästehtaalle Etelä-Suomeen. Hän saa erinomaista ohjausta työjohtaja Aarolta.


title: Ajolähtö (elokuva)

text: Late tapailee Aaron vaimoa Tuulaa ja eräänä iltana Aaro sattuu tulemaan kotiin Laten ja Tuulan touhutessa makuuhuoneessa. Aaro näkee vilauksen, kun Late poistuu paniikissa asunnosta. Epäselväksi jää, tunnistiko hän Laten.


title: Ajolähtö (elokuva)

text: Juuso tulee käymään Koverharissa. Ravintolailta vietetään pitemmän kaavan mukaan. Late sanoo Juusolle haluavansa tämän mukana Norjan öljykentille, mutta Juuso lähtiessään kehottaa Latea jäämään Suomeen. Late ottaa "rokulipäivän" töistä...hän ajaa Datsunillaan meren rannalle ja tekee itsemurhan pakokaasulla. Pyry saa suruviestin Tuulalta ja jää tuijottamaan tyhjyyteen. Aaro katselee heitä miettien.


title: Ajolähtö (elokuva)

text:
Loppukohtauksessa Taina tulee maalla Pyryn pihalle ja katsoo tyhjän huoneen ikkunasta sisään.
Elokuvassa on paljon sivuhenkilöitä, kuten pyöräilijät. Elokuva on kuvattu osaksi Huopanankoskella.


title: Ajolähtö (elokuva)

text: "Ajolähtö" kuvattiin 27. huhtikuuta – 17. heinäkuuta 1981. Kuvauspaikkoja olivat muun muassa Santahaminan varuskunta ja Viitasaari, Konginkangas sekä Pihtipudas. Elokuvaa kuvattiin myös Hangon Koverharissa ja maatalouskoulun kohtaukset kuvattiin Tarvaalan maatalousoppilaitoksessa Saarijärvellä. Lopun merenrantakohtaus otettiin Hangon Lappohjassa. Ruotsin osuudet kuvattiin Göteborgissa ja Norjan osuudet Stavangerissa.


title: Ajolähtö (elokuva)

text: "Ajolähdön" musiikkikappaleet laulaa Mikko Alatalo. Elokuvan sävelmiä on julkaistu muun muassa "Siirtosuomalaisen laulut" -trilogian albumilla "III tasavallan vieraana" (1982). Sävelmät "Ajolähtö", "Isänmaan toivot" ja "Jolsa jätkä" ovat Alatalon ja Harri Rinteen käsialaa. Elokuvassa kuullaan diegeettisenä musiikkina muun muassa uuden aallon rockia Pihtiputaan Saapasjalkarockissa, joka 1980-luvun alussa oli keskeisiä suomalaisia rockfestivaaleja.


title: Ajolähtö (elokuva)

text: "Ajolähtö" sai aikalaiskriitikoilta suopean vastaanoton. Keskisuomalainen: "Niskanen on jälleen tehnyt kotimaiselle elokuvalle suuntaa-antavan työn, sillä hänen uusin filminsä "Ajolähtö" on ilmiselvä mestariteos, täysin hänen aiemman tuotantonsa helmiin rinnastettavissa oleva elokuva ---." Helsingin Sanomat arvioi: "Tero Nivan suorituksessa on esillä "Poikien" Vesa-Matti Loiri kuin uudelleen kaksikymmentä vuotta myöhemmin."


title: Ajolähtö (elokuva)

text: Kari Uusitalo valitsi "Ajolähdön" sadan merkittävän suomalaisen näytelmäelokuvan joukkoon "Mitä missä milloin 1990" -kirjassa. Hän kommentoi: "Mikko Niskanen kunnostautuu jälleen nuorison ongelmien kuvaajana."


title: Ajolähtö (elokuva)

text: Elokuva oli Niskasen paluu, sillä ura oli välillä käynyt aallonpohjassa. Niskasen ja Matti Ijäksen käsikirjoittama elokuva hallitsee kriitikon mukaan tyylilajin. Sen lämpö tulee elämän realiteettien kautta. Vierikon rooli saa kriitikolta erityishuomion.


title: Ajolähtö (elokuva)

text: "Ajolähtö"-elokuvan työnimiä olivat "Rentukan vuosi" ja "Vuosi elämästä". Niskanen uskoi, että 1980-luvun ongelmaksi olisi tullut sijoittaa aikoinaan Ruotsiin muuttaneet suomalaissiirtolaiset takaisin synnyinmaahansa. Synopsiksen kehittelyssä Niskasta avusti kurikkalainen kirjailija Heikki Hemminki, joka näytelmissään on käsitellyt siirtolaisuutta ja maaltamuuttoa. 1980-luvun alun nuorten ja nuorten aikuisten puhetyyli ja elämänmuoto on paljolti Matti Ijäksen hahmotelmaa. Ijäs toimi myös elokuvan apulaisohjaajana.


title: Ajolähtö (elokuva)

text: "Ajolähtö" on pesäpallo-termi. Kyse on vaihtopakosta ajotilanteessa eli "jokaisen juoksijan on päästävä turvaan seuraavalle pesälle tai päästävä lopulliseen ratkaisuun".


title: Ajolähtö (elokuva)

text: Elokuva esitettiin televisiossa ensi kerran 4. toukokuuta 1984 ja on esitetty sen jälkeen vuosina 1989, 1992, 2009 (kolmiosaisena sarjana) sekä 2012. Se on julkaistu myös VHS:nä.


title: Barney ja ystävät

text: Barney ja ystävät () on Yhdysvalloissa valmistettu lasten televisio-ohjelma, joka on tarkoitettu esikouluikäisille. Ohjelmaa on esitetty vuodesta 1992. Sarjan päähenkilönä toimii Barney, purppuranpunainen "Tyrannosaurus rex", joka auttaa lapsia oppimaan. Ohjelmassa nähtiin myös Disney Channelilta tutut Selena Gomez ja Demi Lovato.


title: Honkytonk Man

text: Honkytonk Man (televisioesityksessä myös nimellä "Viimeinen yritys") on Clint Eastwoodin ohjaama draamaelokuva vuodelta 1982. Sen pääosaa esittää ohjaaja, ja siinä nähdään myös hänen poikansa Kyle Eastwood.


title: Honkytonk Man

text: Red Stoval on alkoholisoitunut maanviljelijä, jonka intohimona on laulaminen. Sairastuttuaan tuberkuloosiin hän lähtee toteuttamaan unelmaansa, eli levyttämään mukanaan veljenpoika Whit ja isoisä.


title: Honkytonk Man

text: "Video-oppaassa" vuodelta 1994 elokuva sai kaksi tähteä viidestä, mikä vastaa sanallista arviota ”keskinkertainen”.


title: Hanhikivi

text: Hanhikivi on Perämerelle työntyvä alava niemi Pyhäjoen ja Raahen rajalla entisen Saloisten kunnan alueella Pohjois-Pohjanmaan maakunnassa. Hanhikivi on myös Hanhikivenniemellä sijaitsevan siirtolohkareen nimi, jota on pidetty mahdollisena vuoden 1323 Pähkinäsaaren rauhan rajamerkkinä.


title: Hanhikivi

text: Hanhikiven alueesta 63 % on luonnonsuojelualuetta, ja se muodostaa merkittävän maankohoamisrannikon suojelukokonaisuuden. Parhalahti-Syölätinlahti kuuluu Natura 2000-alueeseen.


title: Hanhikivi

text: Hanhikiven pinta-alasta 170 hehtaaria suojeltiin vuosina 2005–2006 Merestä metsäksi -hankkeen yhteydessä luonnonarvokauppasopimuksin, ympäristötukisopimuksin sekä valtion suorittamin maa-aluehankinnoin. Muilla tavoin suojeltua aluetta on lisäksi noin 110 hehtaaria.


title: Hanhikivi

text: Hanhikiven alue on arvokasta lintujen muutto- ja levähdysaluetta. Hietakarinlahden–Takarannan alue on määritelty kansallisesti tärkeäksi lintualueeksi eli FINIBA-alueeksi ().


title: Hanhikivi

text: Ydinvoimayhtiö Fennovoima suunnittelee ydinvoimalan rakentamista Hanhikiven alueelle. Eduskunta teki voimalasta myönteisen periaatepäätöksen valtioneuvoston esityksestä kesäkuussa 2010. Rakennusluvasta päättää tuleva valtioneuvosto. Toukokuussa 2011 Fennovoima ei ollut vielä hakenut rakennuslupaa. Aiemmin voimalan sijoituspaikkavaihtoehtona oli myös Simon kunnan Karsikkoniemi, mutta Fennovoima ilmoitti lokakuussa 2011, että voimala rakennetaan Pyhäjoelle.


title: Hanhikivi

text: Ydinvoimalan sijainti olisi niemen luoteiskulmassa sijainnissa . Voimalan jäähdytysvesi otettaisiin Sotalisun aleelta ja purettaisiin Hanhikiven lahdelman alueelle. Matala- ja keskiaktiivisen ydinjätteen käsittely- ja loppusijoituspaikka on suunniteltu alueen luoteiskulmaan.


title: Karoliina Kallio

text: Reetta Karoliina Kallio (s. 31. elokuuta 1979 Savonlinna) on suomalainen laulaja.


title: Karoliina Kallio

text: Karoliina Kallio on opiskellut muun muassa Savonlinnan taidelukiossa, Suomalaisessa konservatoriossa (nyk. Jyväskylän ammattiopiston konservatorio) ja Pop & jazz konservatoriossa.


title: Karoliina Kallio

text: Hänen ensimmäinen tv-esiintymisensä oli vuonna 1990 Mainostelevisiossa esitetyssä "Tenavatähti"-laulukilpailussa. Hän osallistui kilpailuun kappaleella ”Kai laulaa saan”.


title: Karoliina Kallio

text: Joulukuussa 2003 Karoliina nähtiin MTV3:n ohjelmassa "BumtsiBum!". Kanssakilpailijana hänellä oli muun muassa laulaja-malli Janina Frostell (nykyinen Fry).


title: Karoliina Kallio

text: Vuonna 2004 hän oli mukana "Missä Vika?" -visailuohjelmassa Yle TV2:lla.


title: Karoliina Kallio

text: Vuonna 2004 Kallio oli myös mukana Euroviisujen Suomen karsinnoissa Aikakone-yhtyeestä tunnetun Makin tekemällä kappaleella ”I Need Somebody (like you)”.


title: Karoliina Kallio

text: Ennen tätä hän oli osallistunut Eurovision laulukilpailuun jo kahdesti taustalaulajana. Hän osallistui Suomen Idols -kilpailuun 25-vuotiaana ohjelman 2. tuotantokaudella vuonna 2005 ja pääsi semifinaalivaiheeseen saakka. Semifinaalissa hän lauloi Robbie Williamsin ”Angels”-hitin. Yleisöäänestyksessä Kallio tuli toiseksi.


title: Karoliina Kallio

text: Karoliina Kallio oli Idolsiin osallistuessaan jo kokenut esiintyjä. Hän oli keikkaillut ahkerasti Flipper-nimisen cover-kappaleisiin erikoistuneen yhtyeen riveissä. Hän oli myös levyttänyt singlen ”Liian kuuma kesä” ja esiintynyt Subtv:n "Sub Marine" -ohjelman house-bändissä.


title: Karoliina Kallio

text: Vuonna 2008 hän liittyi Waldo’s People -yhtyeeseen, joka voitti kappaleellaan ”Lose Control” vuoden 2009 Eurovision laulukilpailun Suomen karsinnan.


title: Karoliina Kallio

text: Euroviisuissa 2009 yhtye ylsi finaalin viimeiselle sijalle.


title: Karoliina Kallio

text: Vuonna 2011 Karoliina osallistui "The Voice of Finland" -kilpailuun pudoten jatkosta ensimmäisen live-esiintymisen jälkeen maaliskuussa 2012.


title: Karoliina Kallio

text: Karoliina Kallio asuu Helsingissä aviopuolisonsa kanssa ja heillä on vuonna 2014 syntynyt poika.


title: Karoliina Kallio

text: Hän on myös laulanut taustoja Cheekin kultaa myyneellä "Jare Henrik Tiihonen" -albumilla.


title: Sarvikiurut

text: Sarvikiurut ("Eremophila") on kiurujen heimoon kuuluva lintusuku.


title: Eremophila

text: Eremophila voi tarkoittaa seuraavaa:


title: Jack Kehler

text: Jack Kehler on yhdysvaltalainen näyttelijä. Hänet tunnetaan muun muassa elokuvista "Love Liza" (2002) ja "MIB – miehet mustissa II" (2002). Hän on näytellyt myös televisiosarjoissa "Monk", "24", "NYPD Blue", "Pentagon", "Karen Sisco", "Las Vegas", "Elämää tähden kanssa", "Amyn lailla", "Kameleontti", "Teho-osasto" ja "Harkittu murha".


title: James DeGale

text:
James Frederick DeGale (s. 3. helmikuuta 1986 Lontoo, Yhdistynyt kuningaskunta) on entinen amatööri- ja nykyinen ammattilaisnyrkkeilijä sekä olympiavoittaja Pekingistä 2008. Amatöörinä hän edusti olympiakisoissa Yhdistynyttä kuningaskuntaa ja EM-tasolla Englantia. DeGale siirtyi ammattilaiseksi joulukuussa 2008. Annattinyrkkeilijänä DeGale on voittanut IBF liiton mestaruuden ylemmässä keskisarjassa.
DeGale siirtyi ammattinyrkkeilijäksi vuonna 2009. Ensimmäisen tappionsa DeGale kärsi vuonna 2011 käydyssä ottelussa tuolloin voittamatonta George Grovesia vastaan hajaäänillä 12 eräisen ottelun päätteeksi. IBF liiton mestaruuden DeGale voitti Andre Dirrelliltä vuoden 2015 toukokuussa käydyssä ottelussa voittamalla kamppailun kaikin tuomariäänin. Tämän jälkeen DeGale on puolustanut mestaruuttaan kahdesti menestyksekkäästi.


title: Maruša Ferk

text: Maruša Ferk (s. 27. syyskuuta 1988 Jesenice, Jugoslavia) on slovenialainen alppihiihtäjä.


title: Maruša Ferk

text: Ferk saavutti pronssia junioreiden MM-kilpailujen alppiyhdistetyssä Altenmarktissa 2007. Aikuisten arvokilpailuihin hän osallistui ensimmäisen kerran Åren MM-kilpailuissa 2007. Hän sijoittui alppiyhdistetyssä kymmenenneksi Val d'Isèren MM-kilpailuissa 2009 ja 15:nneksi Vancouverin olympialaisissa 2010. Garmisch-Partenkirchenin MM-kilpailuissa 2011 hän oli alppiyhdistetyssä yhdeksäs ja syöksylaskussa kahdestoista. Sotšin olympialaisissa 2014 hän sijoittui alppiyhdistetyssä kymmenenneksi ja Sankt Moritzin MM-kilpailuissa 2017 samassa lajissa kahdeksanneksi.


title: Maruša Ferk

text: Ferk sijoittui 18:nneksi uransa ensimmäisessä maailmancup-kilpailussa, Cortina d’Ampezzon suurpujottelussa 21. tammikuuta 2007. Ensimmäisen palkintosijansa hän sai oltuaan kolmas Garmisch-Partenkirchenin pujottelussa 30. tammikuuta 2009. Sitä ennen hän oli sijoittunut maailmancupin osakilpailussa parhaimmillaan 15:nneksi.


title: Maruša Ferk

text: Ferk sijoittui Euroopan cupin kokonaiskilpailussa kaudella 2006–2007 toiseksi ja voitti alppiyhdistetyn Euroopan cupin. Hän voitti tuolla kaudella yhden osakilpailun sekä pujottelussa että alppiyhdistetyssä. Helmikuussa 2012 hän voitti osakilpailun alppiyhdistetyssä ja pujottelussa. Huhtikuussa 2007 hän voitti Slovenian mestaruuden suurpujottelussa, maaliskuussa 2010 syöksylaskussa ja 2016 alppiyhdistetyssä.


title: Etsivä Lea Sommer

text:
Etsivä Lea Sommer () on saksalainen rikossarja. Sarjaa kuvattiin vuosina 1994–2006. Sarjan pääosissa nähdään Hannelore Elsner (Lea Sommer), Thomas Scharff (Jan Orlop) ja Karlheinz Lemken (Henning Burre). Vuosina 1994–1996 sarjassa esiintyi myös merkittävässä roolissa hahmo nimeltä Nick Siegel (Til Schweiger). Suomessa sarjaa esitti Yle TV2. Vuonna 2012 sarjaa näytettiin uudelleen Yle Teemalla.
Etsivä Lea Sommer, 66-osainen dekkarisarja palaa ruutuun uusintakierroksella jälleen kesäksi, tällä kertaa Yle Teemalla. Jaksot on ensiesitetty vuonna 2005-06.
Frankfurtin rikollisten olisi syytä miettiä kahdesti ennen lainvastaisten suunnitelmiensa toteuttamista. Livettyään kaidalta tieltä he saavat vastaansa rautaisen naisetsivän, jonka nimi alkaa olla tuttu alamaailmassakin.


title: Etsivä Lea Sommer

text: Etsivä Sommer on kaunis ja älykäs aikuinen nainen, joka osaa tarvittaessa käyttää voimakeinoja, mutta uskaltaa myös luottaa naisenvaistoonsa. Lean analyyttinen mieli vie hänet lainrikkojien jäljille. Poikkeuksellisilla kyvyillään hän kokoaa rikosten palapelit tarkemmin ja nopeammin kuin kukaan.


title: Etsivä Lea Sommer

text: Sukupuoli tuo etuja miehiseen rikostutkijamaailmaan verrattuna. Äitinä Lea ymmärtää, miksi lapsi ei halua pettää vanhempiaan, naisena hän pystyy asettumaan petetyn vaimon tai rakastajattaren rooliin. Ja hän tietää myös, että kosto on yksi yleisimmistä murhamotiiveista.


title: Etsivä Lea Sommer

text: Uskollisten apuriensa tukemana Sommer tutkii jokaisen tapauksen antaumuksella ja tarttuu tarvittaessa aseeseen.


title: Etsivä Lea Sommer

text: Lea Sommerin roolistaan arvostetun Telestar-palkinnon parhaana naisnäyttelijänä voittanut Hannelore Elsner on saksalaisen elokuvan tähti jo kolmenkymmenen vuoden ajalta.


title: Dollaritrilogia

text: Dollaritrilogia on nimitys, jota käytetään kolmesta Sergio Leonen ohjaamasta lännenelokuvasta, joissa pääosaa näyttelee Clint Eastwood:


title: Strawberry Panic!

text: Strawberry Panic! on Sakura Kiminon luoma novellikertomus, josta on myös tehty anime- ja mangasovitukset. Kaikki versiot sisältävät tyttöjen välisestä rakkaudesta kertovaa shōjoaita. "Strawberry Panic" kertoo 16-vuotiaasta tytöstä nimeltä Nagisa Aoi, joka on juuri aloittanut Pyhän Miatorin tyttökoulun. Jo heti kampusalueelle päästessään hän törmää kauniiseen ja ailahtelevaan Shizuma Hanasonoon, joka puolestaan iskee heti silmänsä Nagisaan.


title: Aarne Möttönen

text: Aarne Wennfrid Möttönen () oli suomalainen jääkärimajuri. Hän sai sotilaskoulutuksensa ensimmäisen maailmansodan aikana Saksassa, missä hän sai myös tulikasteensa Saksan itärintamalla, myöhemmin hän osallistui myös Suomen sisällissotaan.


title: Aarne Möttönen

text: Hänen vanhempansa olivat työmies Heikki Oskar Möttönen ja Ulrika Heikkinen. Hänet vihittiin avioliittoon vuonna 1929 Suoma Esteri Vitelin kanssa.


title: Aarne Möttönen

text: Möttönen kävi kansakoulun ja suoritti yksityisesti viidennen luokan Lappeenrannan yhteiskoulussa vuonna 1921. Hän suoritti tykistöupseerien täydennyskurssin vuonna 1919 ja komppanianpäällikkökurssin Suojeluskuntain päällystökoulussa vuonna 1929 sekä tykistön ampumakoulun vuonna 1933 ja asekurssin vuonna 1934.


title: Aarne Möttönen

text: Möttönen työskenteli liikeapulaisena ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 7. helmikuuta 1916, josta hänet siirrettiin pataljoonan haupitsipatteriin 13. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Aarne Möttönen

text: Möttönen saapui Suomeen (Vaasaan) vääpeliksi ylennettynä 3. maaliskuuta 1918 aselaiva "SS Virgon" mukana. Hänet komennettiin Suomen sisällissotaan Jääkäritykistön 1. patteriin. Hän otti osaa sisällissodan taisteluihin ensin Vöyrin sotakoulun 6. komppanian mukana Sorilassa, josta hänet komennettiin 21. maaliskuuta 1918 alkaen Mäntän pataljoonaan liitetyn Hämeen ryhmän 8. komppanian päälliköksi. Hän otti komppanianpäällikkönä osaa Takahuhdin-Messukylän taisteluihin, missä hän haavoittui jälkimmäisessä 25. maaliskuuta 1918. Hänet siirrettiin Tampereen valtauksen jälkeen Jääkäritykistöprikaatin 2. jääkäripatteristoon, jonka mukana hän otti osaa taisteluihin Säiniöllä ja Viipurissa.


title: Aarne Möttönen

text: Möttönen palveli sisällissodan jälkeen Suomen tykistökoulussa, josta hänet siirrettiin 25. elokuuta 1918 alkaen päälliköksi Kenttätykistörykmentti l:n 6. patteriin, mistä hänet komennettiin edelleen 4. tammikuuta 1919 niin ikään päälliköksi Kenttätykistörykmentti 3:n 3. patterin ja 26. toukokuuta 1919 alkaen päälliköksi 7. patteriin. Hän toimi Porajärvelle komennetun 9. patterin päällikkönä 19. maaliskuuta - 12. syyskuuta 1920 välisen ajan. Hänet määrättiin 24. helmikuuta 1921 Kenttätykistön aliupseerikoulun opettajaksi ja 24. syyskuuta 1923 alkaen Kenttätykistörykmentti 3:n 3. patterin päälliköksi.


title: Aarne Möttönen

text: Möttönen erosi armeijasta 12. joulukuuta 1923 ja siirtyi seuraavan vuoden alusta Suojeluskuntajärjestön palvelukseen, ja hänet sijoitettiin päälliköksi Viipurin suojeluskuntapiirin VIII alueelle, missä tehtävässä hän oli 29. helmikuuta 1924 saakka. Seuraavaksi hän toimi 1. helmikuuta 1929 - 1. maaliskuuta 1930 välisen ajan päällikkönä Satakunnan suojeluskuntapiirin VII alueella ja myöhemmin niin ikään päällikkönä uudelleen Viipurin suojeluskuntapiirin XIII alueella. Suojeluskunnasta hän erosi 30. marraskuuta 1931 ja astui takaisin vakinaiseen palvelukseen armeijaan 30. toukokuuta 1932, ja hänet sijoitettiin Kenttätykistörykmentti 1:een, mutta komennettiin takaisin suojeluskuntajärjestöön Viipurin suojeluskuutapiirin päällikön käytettäväksi. Viipurista hänet siirrettiin 1. marraskuuta 1932 alkaen päälliköksi Pohjois-Uudenmaan suojeluskuntapiirin VII alueelle (Lohja), josta hänet siirrettiin 1. lokakuuta 1935 edelleen III alueen päälliköksi.


title: Aarne Möttönen

text: Möttönen osallistui talvisotaan Jalkaväkirykmentti 64:n kuormastopäällikkönä, josta hänet siirrettiin myöhemmin 9. divisioonan ilmatorjunta- ja Hyökkäysvaunukomppanianpäälliköksi (Osasto Möttönen). Hän otti osaa taisteluihin talvisodassa Suomussalmen-Raatteen akselilla, Kuhmossa, Saunajärvellä ja Löytövaaralla.


title: Aarne Möttönen

text: Välirauhan aikana Möttönen toimi 9. Raskaan Pataljoonan komentajana ja myöhemmin 9. Erillisen Panssarintorjuntatykkikomppanian (myöh. 10. Tykkikomppania) päällikkönä. Tykkikomppaniasta hänet siirrettiin myöhemmin Kainuun suojeluskuntapiirin V alueen päälliköksi.


title: Aarne Möttönen

text: Jatkosodan puhjettua Möttönen komennettiin pataljoonan komentajaksi 14. divisioonan Raskaaseen pataljoonaan, josta hänet siirrettiin myöhemmin Jalkaväkirykmentti 31:een ja otti osaa jatkosodan taisteluihin Rukajärvellä. Vuonna 1942 Möttönen siirrettiin pois rintamalta ja sijoitettiin aluepäälliköksi Kainuun suojeluskuntapiiriin, missä hän palveli aina kuolemaansa saakka. Hänet on haudattu Sotkamoon.


title: Ragnar Klavan

text: Ragnar Klavan (s. 30. lokakuuta 1985 Viljandi) on virolainen jalkapalloilija, pelipaikaltaan keskuspuolustaja. Hän on edustanut muun muassa Englannin Valioliigan Liverpoolia ja on lisäksi Viron jalkapallomaajoukkueen kapteeni.


title: Ragnar Klavan

text: Klavan on urallaan pelannut Virossa FC Elvassa, JK Viljandi Tulevikissa ja FC Flora Tallinnassa, sekä ulkomailla norjalaisessa Vålerengassa, Hollanissa Heracles Almelon ja AZ Alkmaarin riveissä ja Saksan Bundesliigassa FC Augsburgissa.


title: Ragnar Klavan

text: Klavan on pelannut Viron maajoukkueessa 124 maaottelua ja tehnyt niissä kolme maalia vuodesta 2003 alkaen. Hänet on valittu kolmesti Viron vuoden jalkapalloilijaksi, vuosina 2012, 2014 ja 2015. Hänen isänsä Dzintar Klavan on myös entinen maajoukkuetason jalkapalloilija.


title: R Doradus

text: R Doradus on Kultakalan tähdistössä 204 valovuoden päässä Maasta sijaitseva punainen jättiläistähti, joka on Mira-muuttuja. Jos se olisi Auringon paikalla, sen pinta ulottuisi Marsin radan taakse.


title: Andrej Miklavc

text: Andrej Miklavc (s. 5. kesäkuuta 1970) on entinen slovenialainen alppihiihtäjä.


title: Andrej Miklavc

text: Miklavc sijoittui pujottelussa kymmenenneksi Lillehammerin olympialaisissa 1994 ja viidenneksi Sierra Nevadan MM-kilpailuissa 1996. Hän voitti maailmancupin pujottelukilpailun Park Cityssä 26. marraskuuta 1995. Se jäi hänen ainoaksi maailmancupin palkintosijakseen. Pujottelun maailmancupin kokonaiskilpailussa hän oli kuudes kaudella 1995–1996.


title: Andrej Miklavc

text: Miklavc voitti kolme Euroopan cupin pujottelukilpailua. Maaliskuussa 1996 hän voitti Slovenian pujottelumestaruuden.


title: Tapola

text: Tapola voi tarkoittaa ainakin seuraavia:


title: Rastaskiurut

text: Rastaskiurut ("Pinarocorys") on kiurujen heimoon kuuluva lintusuku.


title: Seth Rogen

text: Seth Aaron Rogen (s. 15. huhtikuuta 1982 Vancouver, Kanada) on kanadalainen näyttelijä, koomikko, käsikirjoittaja, tuottaja ja ohjaaja. Hänet tunnetaan muun muassa rooleistaan elokuvissa "Paksuna" (2007), "Superbad" (2007), "Pineapple Express – ohutta yläpilveä" (2008), "Zack & Miri puuhaa pornoo" (2008), "The Green Hornet" (2011) ja "Naapurit" (2014).


title: Seth Rogen

text: Rogen aloitti uransa teininä stand up -koomikkona ja siten keräsi huomiota kanadalaisissa stand up -piireissä. 2000-luvun alkupuolella hän esiintyi Yhdysvalloissa lyhytaikaisissa tv-sarjoissa "Freaks and Geeks" ja "Undecleared". Rogen sai työpaikan "Da Ali G Show'n" käsikirjoittajana sen viimeiseen kauteen, jota ohjasi Judd Apatow. Apatow kehotti Rogenia näyttelemään elokuvissa ja ottikin hänet sivuosaan ensimmäiseen elokuvaohjaukseensa "40 v. ja neitsyt" (2007). Elokuvan sivuosastaan Rogen sai paljon kriitikoiden kehuja ja täten Universal Pictures tarjosi hänelle elokuvan "Paksuna" pääosaa Katherine Heiglin kanssa. Rogen löi itsensä läpi kyseisen elokuvan ansiosta ja vuonna 2008 hän esitti pääosaa jopa kahdessa elokuvassa, jotka olivat "Pineapple Express – ohutta yläpilveä" ja "Zack & Miri puuhaa pornoo", jotka "Paksuna"-elokuvan tapaan saivat hyvän vastaanoton.


title: François Bourgeon

text: François Bourgeon (s. 1945 Pariisi) on ranskalainen sarjakuvataiteilija. Häneltä on suomennettu "Hämärän matkamiehet" -sarja ("Les Compagnons du crépuscule"). Hänen kansainvälisesti arvostetuin teoksensa on kuitenkin viisiosainen "Les Passagers du vent".


title: 500-sarjan Shinkansen

text: 500-sarjan Shinkansen () on japanilainen suurnopeusjuna. Junat ovat 16-vaunuisia ja suunniteltu 320 km/h nopeuksiin, joskin sallittu nopeus on 300 km/h. Junan kaikki akselit on moottoroitu, ja niiden maksimiyhteisteho on 18,24 MW. Yhden junan hinta on noin viisi miljardia jeniä, jonka vuoksi niitä rakennettiin vain yhdeksän kappaletta.


title: 500-sarjan Shinkansen

text: Ensimmäinen yksikkö otettiin testikäyttöön vuonna 1995 ja matkustajaliikenteeseen maaliskuussa 1997. Koko yhdeksän junan sarja tuli liikenteeseen seuraavan vuoden puolella. Sarjan junia käytetään normaalisti vain Nozomi-junissa Tōkaidō- ja San'yō Shinkansen -linjoilla, mutta myös loma-aikoina Hikari-junissa.


title: 500-sarjan Shinkansen

text: Viisi junaa lyhennetään kahdeksan vaunun mittaiseksi Kodama-junaa varten, jossa 500-sarja korvaa vanhan 0-sarjan. Ensimmäinen lyhennetty juna tuli käyttöön loppuvuonna 2008.


title: Jarmo Ikävalko

text: Jarmo Juhani Ikävalko (s. 20. kesäkuuta 1963 Imatra) on entinen suomalainen 400 metrin aitajuoksija. Hän edusti Harjavallan Työväen Urheilijoita ja Leppävaaran Sisua.


title: Jarmo Ikävalko

text: Ikävalko edusti Suomea neljässä aikuisten ulkoratamaaottelussa ja yhdessä Euroopan cupin kilpailussa. Hän saavutti Kalevan kisoissa hopeaa Kuopiossa 1987 ajalla 52,17 s ja pronssia Helsingissä 1991 ajalla 51,68. Sisäratojen SM-kilpailuissa hän sai hopeaa 300 metrin aitajuoksussa Tampereella 1991 ennätyksellään 36,61 s.


title: Jarmo Ikävalko

text: Ikävalko juoksi 400 metrin aitajuoksun ennätyksensä 50,96 s Laukaassa 18. elokuuta 1991. 400 metrin juoksun ennätyksensä 47,47 hän juoksi kuusi päivää myöhemmin Vantaalla.


title: Jarmo Ikävalko

text: Ikävalko sai vuonna 1986 varoituksen allergialääkkeen sisältämän piristeen käytöstä.


title: Teurastus

text: Teurastus tarkoittaa selkärankaisen eläimen lopettamista elintarvikekäyttöön laskemalla siitä veri ja poistamalla sisäelimet.


title: Teurastus

text:
Suomen lainsäädännön mukaan eläin on ennen verenlaskua tainnutettava. Siipikarjaa saa kuitenkin teurastaa myös katkaisemalla kaula nopeasti. Tainnutusmenetelmänä sallitaan mekaaninen (luotiase tai pulttipistooli), sähköinen tainnutus sekä kaasu (hiilidioksidinukutus nykyään tavallinen sikateurastamoissa).
Teurastettaessa eläimen ruhosta erotellaan alustavasti syötäväksi kelpaavat ja kelpaamattomat osat. Syötäväksi kelpaavat muun muassa luurankolihaksisto, veri ja osa sisäelimistä, kuten maksa, munuainen ja sydän. Myös mahoja ja suolta määrätyin rajoituksin voidaan käyttää elintarvikkeeksi, joskaan ei niiden sisältöä.


title: Teurastus

text: Muun muassa naudalta, lampaalta ja hevoselta nyljetään nahka teollisuuden raaka-aineeksi. Sikaa ei yleensä nyljetä, vaan kalttauksessa poistetaan karva (harjakset) ja orvaskeden pintaa. Siipikarjaa ei myöskään nyljetä, vaan ruhot kynitään eli höyhennetään.


title: Teurastus

text: Sivutuotteita ovat ne osat eläimistä, joita ei voida käyttää, tai ei käytetä ihmisravinnoksi. Näiden käsittelystä määrää Euroopan parlamentin ja neuvoston asetus. Sivutuotteet jaetaan kolmeen luokkaan riskiperusteisesti. Ensimmäiseen luokkaan kuuluvat muun muassa aikuisten nautojen ja lampaiden kallot ja aivot, sekä kokonaiset eläimet, joista edellä mainittuja ei ole poistettu. Tällä pyritään minimoimaan BSE-riskiä (”hullun lehmän tauti”). Toiseen luokkaan kuuluvat muun muassa suolten sisältö ja hylätyt eläimet, elleivät kuulu luokkaan yksi. Kolmanteen luokkaan kuuluvat muun muassa ihmisravinnoksi hyväksyttyjen ruhojen osat, joita ei käytetä ihmisravinnoksi.


title: Teurastus

text: Sivutuotteita ei käytetä ihmisravinnoksi. Kolmannen luokan sivutuotteita voidaan käyttää lemmikkieläinten rehuihin. Toisen luokan sivutuotteita voidaan käyttää turkiseläinten ja tarhakoirien rehuihin soveltuvin osin.


title: Teurastus

text: Teurastuksen jälkeen suurikokoisten eläinten ruho halkaistaan. Lihalle suoritetaan eläinlääketieteellinen lihantarkastus. Kokonaisia teurasruhoja päätyy kuluttajalle määrätyissä tapauksissa (esimerkiksi broileri tai kalkkuna). Useimmiten kuitenkin teurasruho tai sen puolikas paloitellaan leikkaamossa, jossain määrin myös vähittäismyymälöissä.


title: Teurastus

text: Yleisiä teurastettavia eläimiä ovat nauta, sika, lammas ja muut sorkkaeläimet, sekä hevonen, kana ja muu siipikarja. Kaloja ei aina teurasteta sanan varsinaisessa merkityksessä, eikä aina peratakaan (esimerkiksi neulamuikut), mutta isommat kalat on syytä teurastaa, koska niihin jää muuten maksoittunutta verta, mikä heikentää makua. Kalojen teurastus tapahtuu katkaisemalla niiden aortta eli tekemällä iso poikittaisviilto kiduskaarien taakse.


title: Teurastus

text: Uskonnollisten syiden niin edellyttäessä saadaan verenlasku aloittaa samanaikaisesti tainnuttamisen kanssa. Usein kyseistä juutalaisten käyttämää teurastustapaa kutsutaan ”rituaaliteurastukseksi”, vaikka tarkoituksena on vain elintarvikekäyttö puhtaussääntöjä noudattaen. Vastaavaa teurastustapaa käyttävät myös islaminuskoiset.


title: Teurastus

text: Verbi ”teurastaa” on johdettu sanasta ”teuras”, joka on lainattu germaanisista kielistä jo esihistoriallisena aikana. Teuras tarkoitti alun perin nautaeläintä, lähinnä härkää tai sonnia. Sittemmin teuraalla on tarkoitettu teuraseläintä, teurastettavaksi valittua tai kasvatettua eläintä.


title: Teurastus

text: Samansukuisia sanoja ovat muun muassa latinan härkää ja sonnia tarkoittava sana taurus ja kreikan taũros, ja suomen sanat tarvas ja torvi, sekä nimi Tarvo.


title: Dahuriankoivu

text: Dahuriankoivu ("Betula davurica") on itäaasialainen koivulaji. Sitä on luonnonvaraisena Kiinassa, Koreassa ja Japanissa. Se on voimakaskasvuinen, eikä sen lehdistä ole juuri käyttöä kuin karjan ruokinnassa, mutta sen tuohi on arvostettua paitsi Venäjällä myös Länsi-Euroopassa. Lajia viljellään myös Pohjois-Amerikassa.


title: Dahuriankoivu

text: Lajia pidetään suhteellisen helppona työstää puuaineksen pehmeyden vuoksi.


title: Dahuriankoivu

text: Laji on saanut nimensä kasvupaikkansa Daurian mukaan.


title: Anne Shirley

text: Anne Shirley (oik. Dawn Evelyeen Paris 17. huhtikuuta 1918 New York, New York – 4. heinäkuuta 1993 Los Angeles, Kalifornia) oli yhdysvaltalainen näyttelijä.


title: Anne Shirley

text: Paris aloitti uransa lapsinäyttelijänä 1920-luvun alussa taiteilijanimellä Dawn O'Day. Hän esiintyi muun muassa elokuvissa "Liliom", "Riders of the Purple Sage", "So Big" ja "Three on a Match". Nimen Anne Shirley hän otti elokuvan "Anna ystävämme" päähenkilön Anna Shirleyn mukaan, jota hän esitti 1934. Tällä nimellä hän esiintyi muun muassa elokuvissa "Jokilaiva" , "Make Way for a Lady" ja "Stella Dallas", josta hän oli ehdolla Oscar-palkinnon saajaksi parhaasta sivuosasta.


title: Anne Shirley

text: Anne Shirley lopetti uransa jo 26-vuotiaana. Hänen viimeiseksi elokuvakseen jäi vuonna 1944 valmistunut film noir -klassikko "Hyvästi, kaunokaiseni".


title: Anne Shirley

text: Anne Shirley on saanut tähden Hollywood Walk of Famelle.


title: Ruusuvatsakerttuli

text: Ruusuvatsakerttuli ("Granatellus venustus") on Meksikossa elävä kardinaaleihin kuuluva varpuslintu.


title: Ruusuvatsakerttuli

text: Kooltaan ruusuvatsakerttuli on noin 14 cm. Koiras on päästään, selästään ja siivistään musta. Päässä on valkea laikku ja pyrstön reunasulat ovat valkeat. Sen vatsa on punainen ja kyljet valkoiset. Naaras on väritykseltään pääosin ruskea ja vatsa on hieman muuta ruumista vaaleampi. Alaperä on naaralla punertava.


title: Ruusuvatsakerttuli

text: Ruusuvatsakerttulia tavataan pensaikkoisissa metsissä, tiheiköissä ja metsien reunamilla. Erityisesti lajia tavataan trooppisissa lehti- ja sekametsissä. Lajin elinympäristön laajuus on noin 180 000 neliökilometriä.


title: Ruusuvatsakerttuli

text: Pesän laji rakentaa puuhun noin puolentoista metrin korkeuteen. Pesänrakentamisessa käytetään naavatillandsiaa, kurkkukasvien kärhiä ja "Lassiasis"-suvun kukkia. Naaras munii valkoisia munia, joita se hautoo yksin. Koiras kuitenkin auttaa poikasten ruokkimisessa.


title: Sharif Sheikh Ahmed

text: Šeikki Sharif Sheikh Ahmed (, s. 25. heinäkuuta 1964) on entinen Somalian presidentti ja Islamilaisten oikeusistuinten liiton johtaja.


title: Sharif Sheikh Ahmed

text: Sharif Sheikh Ahmed syntyi Chabilassa Shabeellaha Dhexessa. Hän on opiskellut Al-Azharin yliopistossa Egyptissä, Shamaalu Kurdufanin yliopistossa Sudanissa ja suoritti tutkinnon islamilaisesta laista Tripolissa Libyassa. Hän työskenteli yläkoulun opettajana maantieteessä, arabiassa ja uskonnossa.


title: Sharif Sheikh Ahmed

text: Hän palasi Jowhariin 2002, jolloin Abdulkassim Salad Hassanin hallitus yritti ottaa maata haltuunsa. Hän työskenteli tuolloin Jowharia klaaneineen hallinneen sotaherra Mohamed Dheren kanssa Hassania vastaan. Ahmedista tuli oikeusistuimen johtaja Jowharissa, mutta hän joutui myöhemmin pakenemaan kaupungista Mogadishuun.


title: Sharif Sheikh Ahmed

text: Vuonna 2003 eräs poika kaapattiin ja kaappaajat vaativat lunnaita. Ahmed perusti tuolloin paikallisten kanssa oikeusistuimen, jonka johtajaksi hänet valittiin. Se pystyi vapauttamaan kaapatut sekä palautti varastettua omaisuutta. Myöhemmin hän toimi muiden kanssa ryöstelyä vastaan. Myöhemmin viisi oikeusistuinta yhdistyi ja hänet valittiin Islamilaisten oikeusistuinten liiton šuran puhemieheksi.


title: Sharif Sheikh Ahmed

text: Häntä pidettiin toisena Islamilaisten oikeusistuinten liiton johtajista Hassan Dahir Aweysin ohella. Hän toimi myöhemmin sen toimeenpanevassa komiteassa Hassan Dahir Aweysin ryhdyttyä puhemieheksi.


title: Sharif Sheikh Ahmed

text: Islamilaisten oikeusistuinten liitto ehti hallita Mogadishua puolisen vuotta. Joulukuussa 2006 Somalian väliaikaishallitus valloitti Etiopian joukkojen avulla pääkaupungin ja suuren osan maata. Sharif Sheikh Ahmed antautui Kenian viranomaisille kolme viikkoa Islamilaisten oikeusistuinten liiton häviön jälkeen.


title: Sharif Sheikh Ahmed

text: Tammikuussa 2009 Sharif Sheikh Ahmed valittiin maan presidentiksi parlamentin istunnossa Djiboutissa Abdullahi Yusuf Ahmedin erottua edellisessä kuussa. Hänen merkittävimpänä vastaehdokkaanaan oli pääministeri Nur Hassan Hussein, joka luovutti saatuaan ensimmäisellä kierroksella vähemmän ääniä kuin Ahmed.


title: Sharif Sheikh Ahmed

text: Ahmed nimitti uudeksi pääministeriksi entisen, vuonna 1969 murhatun presidentti Abdirashid Ali Sharmarken pojan Omar Abdirashid Ali Sharmarken.


title: Porin maalaiskunnan vaakuna

text: Porin maalaiskunnan vaakuna on saanut aiheensa kunnan nimestä ja merenkulusta. Karhu () viittaa kunnan ruotsinkieliseen nimeen ja toistaa muunnelmana aihetta Porin kaupungin vaakunasta. Ankkuri symboloi alueen merenkulkua.


title: Porin maalaiskunnan vaakuna

text: Vaakunan selitys on ”kultaisessa kentässä nouseva, musta, punakielinen karhu pidellen oikeassa kämmenessään kaateista sinistä ankkuria”. Vaakunan on suunnitellut Ahti Hammar, ja se vahvistettiin käyttöön 1. maaliskuuta 1952. Vaakuna muuttui epäviralliseksi 1967 Porin maalaiskunnan ja Porin kaupungin kuntaliitoksen yhteydessä.


title: Nakkilan vaakuna

text: Nakkilan kunnanvaakuna on saanut aiheensa Kokemäenjoen ympäriltä. Vaakunan palkki kuvaa kunnan halki virtaavaa jokea, ja siinä oleva nahkiainen alueen kalastushistoriaa – Nakkila on tunnettu nahkiaisistaan ja niiden kalastamista on alueella harrastettu kautta aikain. Tähkät kuvaavat joen ympärillä olevia laajoja viljelystasankoja


title: Nakkilan vaakuna

text: Vaakunan on suunnitellut Gustaf von Numers, ja se vahvistettiin käyttöön 16. helmikuuta 1953. Vaakunan selitys on ”sinisessä kentässä kultainen palkki, jossa musta nahkiainen; palkin kummallakin puolella kolme paaluttaista kultatähkää”.


title: VCard

text: vCard on tiedostomuoto elektronisille käyntikorteille. vCardeja liitetään usein sähköpostiviesteihin, mutta niitä voidaan vaihtaa myös muilla tavoin kuten WWW:n välityksellä. vCardit sisältävät nimitiedot, osoitetiedot, puhelinnumerot, URLit, logot, valokuvia ja jopa äänitteitä.


title: VCard

text: VCard-muodossa ei ole kenttää digitaaliselle allekirjoitukselle. Sellaisella voisi varmistaa elektronisen käyntikortin aitouden.


title: VCard

text: Versit-konsortio esitti alun perin vCard tai Versitcard tietomuotoa elektronisille henkilötiedoille vuonna 1995. Konsortion muodosti Apple, AT&T Technologies (myöhemmin Lucent), IBM ja Siemens. Joulukuussa 1996 muodon omisti Internet Mail Consortium. Se on niiden yritysten kauppaliitto, jotka ovat kiinnostuneita Internetin kautta välitettävistä sähköposteista.


title: VCard

text: vCard myötäilee tulevia sopimuksia esitystä standardivälityksestä nimeltä vCalendar, joka on laajennettu iCalendariksi. Internet Mail Consortium on julkistanut toiveen, että "kaikki vCalendarin kehittäjät ottavat huomioon nämä uudet avoimet standardit ja tekevät heidän sovelluksensa yhteensopiviksi sekä vCalendar 1.0 että iCalendarin kanssa".


title: VCard

text: Sähköpostiohjelmat tukevat laajalti vCalendarin versiota 2.1. vCardin versio 3.0 on IETF:n esitys sisällytettynä RFC 2425:een ja RFC 2425:een. Yleisesti käytetty tiedostotyyppi vCardille on .vcf.


title: VCard

text: hCard mikroformaatti on vCardin 1:1 esitys semanttisella (X)HTML:llä. Se mahdollistaa julkaisijoille vCard-tiedon sisällyttämisen www-sivulle. On olemassa selainlaajennoksia kuten Operator Firefoxeille ja teknologioita kuten D2V ja BC2, jotka konvertoivat sellaiset hCards-tiedot vCards-tiedoiksi tarjoten edelleen yhteentoimivuuden www:llä julkistettujen hCardien ja aiemmin mainitun vCardin kanssa.


title: VCard

text: XMPP Standards Foundation määritteli XML vCard -muodon ja se on käytössä XMPP-teknologioiden ja Light-Weight Identityn kanssa. W3C on julkistanut tiedotteen RDF-pohjaiselle vCardin koodaukselle (katso Representing vCard Objects in RDF/XML).


title: VCard

text:
vCardin lähettäminen bluetoothin kautta on yleisesti ottaen yksi yhteensopivimmista mutta epäeleganttimaisista levittämistavoista. Koska
vCardien lähettäminen bluetoothin kautta ei tarvitse laitteiden parittamista (device pairing), joku käyttää standardia lähettääkseen anonyymejä viestejä (katso englanninkielinen Wikipedia bluejacking).


title: VCard

text: Sovelluksilla on erilaisia toteutuksia vCard-standardille. Mac OS X yhteystiedot Address Book sallii kaikkien yhteystietojen siirron vcf-tiedostona kun taas Microsoft Outlook sallii vain yhden yhteystiedon per tiedosto. KDE:n Kontact -sovellus Linuxissa sallii viennin ja tuonnin yksittäisille tai monille yhteystiedoille.